Inia Batikota Seruiratu Minisita ni Teitei, Kau kei na Qoliqoli, kei na Veivakatorocaketaki ena Taudaku ni vei Koro Lelevu kei na Veiyanuyanu, kei na Leqa Tubu Koso\nTutu Training Centre 10.00am\nTaveuni 08 Me, 2014\n· Ni tiko saka na Turaga nai Liuliu ni Bose ni Yasana vakaturaga o CaKAUDROVE.\n· Ni sa tiko na Turaga kei na Marama bale lewe ni Matabose ni Yasana.\n· ni tiko na Turaga I Talatala.\n· Tiko talega na Turaga na vuni-vola-tudei ena minisitiri ni veika vaka-itaukei, na iTalai Veivuke ena VUALIKU, Turaga na Roko Tui CaKAUDROVE, kei kemuni nai tokani vakailesilesi vakamatanitu.\n· Sa ka ni marau ka dokai saka vei au na noqu mai tiko, ena vukudra na iliuliu ni matanitu, na turaga na paraiminisita, ena i matai ni Bose ni Yasana vakaturaga ko cakaudrove ena yabaki oqo.\n· Au doka saka vakalevu na veikidavaki vakavanua e mai vakayacori vei au ena makata e daidai.\n· au vakavinavinaka vakalevu vei kemuni na lewe ni Matabose ko ni tiko rawa nikua.\n· ena yaga saka talega meda na vakavinavinakataka na kalou ena vuku ni noda yasana vakaturaga, kei na kena veiliutaki.\nc. Na veivakatorocaketaki e CaKAUDROVE\n· taumada au na gadreva saka me’u vakamacalataka na veivakatorocaketaki eso e qarava tiko na matanitu ena nodatou loma ni yasana vakaturaga.\n· ena loma ni TOLU (3) na yabaki sa oti na i lavo e vakayagataka na matanitu eNA VUKU NI VEIVAKATOROCAKETAKI ENA LOMA NI YASANA KO CAKAUDROVE E SIVIA NA DUA NA DRAU NA MILIONI NA DOLA ($100M).\n· E VAKABIBI TAKA TIKO NA MATANITU na veivakatorocaketaki e BALETA NA BULA RARABA KA OKA KINA na gaunisala, na wai, na livaliva, na vuli kei na tiko bulabula.\n· e vica vei ira na veivakatorocake e qaravi ena loma to tolu na yabaki sa oti, ka wili kina na yabaki oqo, e oka kina na TA NI GAUNISALA E BUCA BAY, KA TOSOI TIKO ENA GAUNA OQO, KA KENA I SAU VAKAILAVO E SIVIA NA WALUSAGAVULU NA MILIONI NA DOLA ($80M).\n· na GAUNISALA ME CICI MAI VUNILAGI KI LEA KA TEKIVU NA KENA QARAVI MAI NA YABAKI RUA NA UDOLU TINIKARUA (2012) E TOMANI TIKO NA KENA CAKACAKA ENA GAUNA OQO KA KENA I SAU VAKA ILAVO E RAuTa NI VITU NA DRAU NA UDOLU NA DOLA ($0.7M).\n· NA CAKACAKA TALEGA NI TA NI GAUNISALA MAI SEVACI KI KOROTASERE E TOMANI TIKO ENA GAUNA OQO KA KENA I SAU E TOLU NA DRAU NA UDOLU NA DOLA ($300,000).\n· NA KENA MAI KOROSI KI BALAGA E TOSO TALE TIKOGA KA KENA I SAU VAKAILAVO E SIVIA TIKO NA DUA POIDI LIMA NA MILIONI NA DOLA ($1.5M), KA VAKA SAKA TALEGA KINA NA GAUNISALA MAI NAVONU KI NATEWA KA KENA I SAU VAKAILAVO E TOLU NA DRAU NA UDOLU NA DOLA ($300,000).\n· E TOSOI SAKA TALE TIKOGA ENA YABAKi OQO NA CAKACAKA NI VAKAVINAKATAKI NI VEIGAUNISALA E TAVEUNI ENA I SAU VAKAILAVO E TOLU NA DRAU NA UDOLU NA DOLA ($300,000).\n· E LEVU NA CAKACAKA LELEVU NI TA GAUNISALA E VAKAYACORI TIKO ENA LOMA NI YASANA KAU NA KEREA SAKA NA VEIVOSOTI KEVAKA E BERABERA TIKO NA KENA TOSO KA VUNA LEVU NA DREDRE NI VANUA KEI NA VEIVEISAU NI DRAKI E DAU TARA NA NODA VANUA.\n· NA VEIVAKATOROCAKETAKI ENA TABANI NI VEIVAKALIVALIVATAKI E TOSOI SAKA TALE TIKOGA.\n· ENA YABAKI OQO E SA DODONU ME SA NA VAKAOTI KINA NA SEMATI NI LIVALIVA KI NAKASA KEI ULUIVALILI. NA CAKACAKA OQO SA TEKIVUTAKI OTI ENA YABAKAI SA OTI KA NA VAKACAVARI ENA YABAKI OQO ENA I SAU VAKA ILAVO E LIMA NA DRAU LIMASAGAVULU NA UDOLU NA DOLA ($550,000).\n· NAI QAQI SAKA NI LIVALIVA ENA NODATOU YANUYANU TURAGA e TAVEUNI E TOSO TIKO NA KENA QARAVI KA NANUMI SAKA TIKO ME NA VAKAOTI NA KENA CAKACAKA ENA MUA NI YABAKI MAI OQO KEVAKA E TOSO VINAKA SARA NA NODRA CAKACAKA NA KENA IDINIA. E VAKAILAvOTAKA NA CAKACAKA LEVU OQO NA MATANITU Ko JAINA ENA I SOLISOLI LEVU E TINI NA MILIONI NA DOLA ($10M) KA SA VAKARAUTAKA TIKO NA NODA MATANITU E DUA POIDI RUA LIMA NA MILIONI NA DOLA ($1.25m) ME NA VAKAOTIVI KINA VAKAVINAKA NA CAKACAKA TAUCOKO.\n· e rua saka na veiqaravi lelevu ni leqa tubu koso e mai qaravi ena loma ni nodatou yasana ka sa mai vakacavari. Oya na vakagolei ni uciwai e suweni, kei na tokitaki ni koro ko vunidogoloa.\n· na tokitaki ni koro ko vunidogoloa e kena i matai ni cakacaka vakaoqo me qaravi ena pasifika, kei na ka au mai taura rawa, ni kena i sevu sara talega ena vuravura me tokitaki e dua na koro taucoko.\n· na cakacaka qo erau cakacaka vata kina na matanitu kei ira na lewe ni koro kara solia kina na lewe ni koro e rua na drau vasagavulu na udolu na dola ($240,000) mai na nodratou kau, ka qai vakacavara na matanitu na kena vakailavotaki ka kena i sau taucoko e ciwa na drau ruasagavulu ka lima na udolu na dola ($925,000).\n· ENA VUKU SAKA NI VULI Era a mai DOLAVa NA NODATOU KORONIVULI E ULUIVALILI ENA I TEKIVU NI YABAKAI OQO na turaga na paraiminisita KA TARA ENA I SAU VAKA ILAVO E RAUTA NI ONO NA DRAU NA UDOLU NA DOLA ($600,000).\n· Ena vula sa oti era sa mai dolava talega kina na valenivuli vou kei na computer laboratory ena vatuvonu secondary school.\n· e vica na cakacaka e sa vakaotivi ena rua na yabaki yani ki liu e wili kina na tara ni vale ni vuli kei nai tikotiko ni qasenivuli ena koronivuli ena ceva kei taveuni (South taveuni secondary school), na valenivuli vou ena tunuloa primary school, na itikotiko ni qasenivuli ena naweni primary school kei na tara ni rumu ni wilivola ena dawara district school.\n· ena tabana saka ni bula a mai dolava saka na itikotiko ni nasi e bagasau na turaga na paraiminisita ena vula sa dromu, ka kena i sau vaka i lavo e rauta ni tolu na drau onosagavulu na udolu na dola ($360,000).\n· e koto talega na vei tuvatuva lelevu tale eso ka sa lalawa tu kina na matanitu me na qaravi ena yabaki ka tu mai, ia ni da sa vakanamata kina na noda veidigidigi levu, na lewa ni cakacaka ni veivakatorocaketaki me baleta na noda veisiga ni mataka sa na qai vakatautaki ki na matanitu ko ni digitaka na lewe ni vanua.\n· na vei tuvatuva kEce oqo era tiki tikoga ni sasaga levu ni matanitu moni qaravi vakavinaka, ka laveti nai vakatagedegede ni bula raraba ena veiyasana vakaturaga, kei ira na veimatatamata, ena noda vanua.\nd. nai vakadre raraba\n· ni’u mai vakamacala tiko ena veivakatorocaketaki e qaravi tiko ena loma ni yasana, ena vinaka meda kila ni cakacaka ni veivakatorocaketaki e cakacaka ni veitauri liga.\n· na cakacaka kece ni veivakatorocaketaki e qarava na matanitu e kena i naki levu ga me dolava vei keda na lewe ni vanua na katuba ni rawa ka kei na bula torocake.\n· e dua saka na kena i vakaraitaki oya, ni ta tiko na vei gaunisala eso, e sega walega ni kena i balebale meda logaloga vinaka kina ena noda veilakoyaki. e dua tiko na kena usutu levu me vakarawarawataka na vakaleleci yani ni nomuni i voli ki na vei makete.\n· na kena i karua, oni sa kila na veivuke ni vuli esa mai solia na matanitu, ena nodra sa vuli wale na noda gone.\n· ena qai mana walega na veivuke oqo kevaka eda cakava na noda i tavi nai tubutubu ena nodra vakadreti na noda gone ena bibi ni vuli kei na yaga ni cakacaka vagumatua.\n· e levu na kudru sa rogo me baleta na ituvatuva vou ni soli ni sikolasivi ni matanitu – oya na kena sa bokoci na sikolasivi ka dau vakatikitikitaki me baleti keda na itaukei.\n· ena yaga me da kila ni vakanananu qo e bucini saraga vakatabakidua me vukei keda na itaukei ena kena vaka mera sa dau vakawelewele ena vuli na noda gone nira kila ni tiko na sikolasivi e qaravi keda.\n· ka kena i karua na kena sa laurai na levu ni gone itaukei, tauri sikolasivi, era lutu ka sega ni vakacavara tiko na nodra vuli.\n· nai i lakolako vou oqo e sa dodonu mera sa na laveta kina na i vakarau ni nodra raica na vuli na noda gone mera sa veiqati ena veiqati vinaka kei ira na veimatatamata tale eso ena noda vanua.\n· qo ena laveta na noda rawa ka vaka vuli, ka na mai yaga vakalevu sara ena noda vei vuvale, na vei koro kei na vei itikotiko, ka vaka saka talega kina na noda veiyasana.\n· e vaka saka talega kina na veivakalivalivataki.\n· ni sa yaco tiko mai na livaliva e dodonu me sa na vukea sara na nodra vuli na noda gone ka vaka saka kina na maroroi ni vei voli eso ka dodonu mera mai vakabatabatataki ena kato ni waililiwa ni bera nira kau yani ki na makete.\n· e levu tiko na kerekere keitou la’ki taura tiko, ena tabana ni veivakatorocaketaki ena taudaku ni vei koro lelevu, ena gagadre mera vukei na lewe ni vei koro kei na so na tikina ena tara vale ni soqo, na vale-ni-lotu kei na tara ni sala ni veilakoyaki ena loma ni koro (footpath).\n· qo e dua na taba ni veivuke sa nanumi me se rube tu mada, ni sa vinakata na matanitu me sa vagolei vakalevu na veivuke ki na rawa ka kei na tubu vakailavo ni noda vanua.\n· ni’u vakadre tiko ena veitauriligataki ni veivakatorocaketaki, e dua na kena i lakolako kau nanuma mo ni sa na tekivu raica ka vakanananu tiko kina na lewe ni vanua, oya na kena vakarautaka mai vei kemuni na i tei, me vaka na mata ni dalo. ni mai tea. ni matua ka volitaki na dalo sa rawa ni tara sara na vale ni soqo ena i lavo e rawa mai kina.\n· qo na veivakatorocaketaki e yaga baleta nida vataitavi kece kina, ka da na maroroya sara talega nida kila na bibi ni noda buno.\n· au nanuma meda na vakananumi saka talega ni noda liga kaukauwa na itaukei e tiko ena solesolevaki.\n· qo e dua na sala era a vakadinadinataka na noda qase ni da na rawa ni rawata kina na veika lelevu. sa yaga kina meda raica lesu tale mada.\n· e sega saka ni i naki ni matanitu me sa la’ki vakabutara sara ga na kakana kina vei tikotiko vakayadudua.\n· e noda i tavi na lewe ni vanua meda cakacakataki keda, ena dela ni veivakatorocaketaki sa kauta mai na matanitu, meda rawata kina na bula vinaka kei na bula torocake.\n· e koto saka kina na i tavi ni bose ni yasana ena nodra vakadreti tiko na lewe ni yasana vakaturaga ena nodra raica na bibi ni nodra i tavi ki na veivakatorocaketaki ena loma ni yasana.\ne. Na vakayagataki ni noda i yau bula\n· ena vica na bose ni yasana kei na soqo au tiko rawa kina au vakadreta tiko vakabibi na vakayagataki ni noda i yau bula na itaukei, ena dela ni vanua kei na noda waitui.\n· eda kalougata na lewe ni vanua e viti, vakauasivi vei keda na itaukei ena levu ni noda i yau bula.\n· vei keda saka na lewe ni yasana vakaturaga, au vakabauta ni itukutuku oqo e sega ni i tukutuku vou vei keda nida sa raica oti tiko na yaga ni vakayagataki qele, kei na iqoliqoli, vakabibi ena nodatou yanuyanu vakaturaga e taveuni ka kilai e vuravura ni yanuyanu i teitei (garden island) ena kena bulabula.\n· ena yaga saka ga meda sa raica tale mada vagumatua ka da bolei tale ena kena vakayagataki na noda qele kei na iqoliqoli me yaga vei keda ka me vakatoroicaketaki kina na noda bula.\n· e dodonu meda sa bolei vou saka talega ena noda raica na vakayagataki ni noda gauna.\n· e tiki saka ni noda lotu na noda vakayagataka vakavinaka na noda gauna, me vaka e kaya na i vola tabu ena i vola i paula vei ira mai efeso “meda volia na gauna me noda” . Qo e loma ni turaga vei keda.\n· na cakacaka ni vakayagataki qele, kei na qoli, ena mana vakalevu ni tu vinaka tu na bula.\n· kau nanuma ni na yaga mera sa vakadreti tiko na noda i taba gone ena maroroi ni bula.\n· sa levu tiko na mate dole mai na vei mate sureti eso (non-communicable diseases).\n· sa dodonu kina meda sa raica vinaka na ka eda kania kei na ka eda gunuva mena vukea na noda tiko bulabula, ka vaka kina nai tuvaki vinaka tu ni yagoda nida qarava na vakayagataki ni noda qele kei na i qoliqoli.\n· era tiko na vakailesilesi vakamatanitu mera vakasalataki keda ena vakayagataki ni noda i yau bula, na vuli, ka vaka kina na tiko bulabula.\n· au vakabauta nira sa tiko talega na vei kabani dau voli vua ni qele eso kei na sasalu ni waitui ko ni sa sema rawa tu kina ena vuku ni voli ni nomuni i voli.\n· E da sa kila saka tiko NI SA na VAKAYACORI NA NODA VEIDIGIDIGI LEVU ENA I ka 17 ni seviteba ni yabaki oqo.\n· ena yaga mera veivakauqeti na lewe ni yasana era sa bera ni vola yaca mera vola yaca rawa.\n· kivei keda na lewe ni yasana vakaturaga ko cakaudrove, na lewa ni matanitu mena kauti keda yani kina noda veisiga ni mataka sa tiko ligada.\n· sa koto saka kina na vakanuinui kina loma ni bose ni yasana vakaturaga nira na vakasalataki tiko na lewe ni vanua, kara vakararamataki tiko ena veika eso e dodonu mera kila, me na vukei ira ena digitaki ni noda matanitu VOU.\nI. nai Tavi ni Bose ni Yasana\n· au a vakadreta tiko na bibi ni i tavi ni matabose ni yasana ena noqu a dolava na bose ni yasana ko ra ena vula sa dromu.\n· e dodonu me matata saka tiko vei keda na lewe ni bose na noda i tavi ki na yasana.\n· e i tavi ni bose ni yasana na kena vakadreti ka tutaki na bula veilomani kei na veiyaloni ena nodatou yasana vakaturaga.\n· sega walega me baleti keda na itaukei, e koto na noda i tavi ena vuku ni nodra tiko vinaka na wekada veimatatamata kara sa mai okata na nodatou yasana me sa nodra i tikotiko.\n· na tara cake ni mataka vinaka, vei keda nikua , kei ira na noda kawa mai muri, ena vakatautaki vakalevu ena nomudou lewa kei na veiliutaki na lewe ni matabose ni yasana vakaturaga\ni. VAKANUINUI VINAKA\n· SA NOQU VAKANUINUI ni na bose vinaka na bose ni yasana siga rua ka da mai tiko kina.\n· KA SA KA DOKAI saka VEI AU ME’U DOLAVA NAi matai ni BOSE NI YASANA vakaturaga KO cakaudrove ENA yabaki 2014.\nVINAKA SAKA VAKALEVU, me vakalougatataki keda saka na kalou.


The Fiji Times » Me soli ga vei dauniyau\nMe soli ga vei dauniyau\nE dodonu me ra na galala mai ena veika vakailavo ena loma ni lotu na i Talatala, ka laiva na veika vakailavo vua na Dauniyau se na Tuirara, kaya na Qase Levu o Talatala Tevita Banivanua Nawadra\n“E dodonu me na vakanamata ga na i Talatala ki na veika vakayalo ena loma ni soqosoqo lotu e qarava tiko,” e kuria o Talatala Nawadra. E na nona vakamacala tiko ki na Nai Lalakai, tukuna ni ra sa vakararamataki tikoga na i vakailesilesi kece ni lotu ena loma ni wasewase e 58 na veika e sa vakanamata tiko kina na lotu.\nE a mai tavoci na Lako Yani Vou ni lotu ena yabaki 2014, ka lako vata kei na Yavu ni Vakavulewa ni lotu, kei na yavu ni cakacaka e ra sa vakaroti kina na i Talatala Qase me ra na vakamuria.\n‘E dua na bose oqo e sa na vaqaqacotaka tale ka vukei ira tale na i Talatala Qase kei na tuirara levu ena nodra kila vinaka na i tavo me ra na qarava kei na laini ni veiqaravi me ra na muria tiko.\n“Baleta ni sa katolu ni yabaki oqo, e levu na veisau e vakayacora tiko o keitou na vakailesilesi e cake, ia eda sa na vakanamata tikoga ki na veika vinaka e sa tu mai liu me na taurivaki yani,” e kuria o Nawadra.\nE vica talega na i ulutaga lelevu era sa vakananumi tiko kina nai Talatala Qase ni bera ni ra na qarava yani na nodra bose vakayabaki ni bera ni ra na mai sota ena Bose ni Koniferedi ena vula o Okosita.


1 Korinica 9 | iVolatabu ena Internet | Vakadewa ni Vuravura Vou\niMatai ni iVola Vei Ira mai Korinia 9:1-27\niVakaraitaki nei Paula ni dua na yapositolo (1-27)\n“Kua ni tabonaki na gusu ni bulumakau” (9)\n‘Au kalouca niu sega ni vunau!’ (16)\nKa kece ga vei ira na tamata kece (19-23)\nLewai iko vinaka ena veitaucici ni bula (24-27)\n9 Vakacava, au sega ni galala? Au sega ni yapositolo? Au sega ni raici Jisu na noda Turaga?+ Oni sega ni vua ni noqu cakacaka ena Turaga? 2 Keu sega mada ga ni nodra yapositolo eso tale, au nomuni yapositolo! Ni o kemuni na ivakadinadina niu yapositolo ni Turaga. 3 E va qo na ka au kaya vei ira na vakalewai au: 4 E tu vei keda na dodonu* meda kana, meda gunu tale ga, se vakaevei? 5 E tu tale ga vei keda na dodonu meda vakawatitaka e dua na yalewa vakabauta,*+ me vakataki ira ga na vo ni yapositolo, kei ratou na tacina na noda Turaga,+ kei Kifa,*+ se vakaevei? 6 Se o keirau ga kei Panapasa+ e sega ni vakatarai me keirau cegu mai na cakacaka keirau qaravi keirau tiko kina? 7 O cei e veiqaravi vakasotia me qai qarava vakataki koya na ka me bula kina? O cei e tea e dua na loganivaini me qai sega ni kania na vuana?+ Se o cei e vakatawa na qelenisipi me qai sega ni vakayagataka na kena sucu? 8 Vakacava, e vakatamata na veika au tukuna tiko? E sega ni tukuna tale ga na Lawa na ka qo? 9 Ni volai ena Lawa e vola o Mosese: “Me kua ni tabonaki na gusu ni bulumakau ena gauna e butu covuata tiko kina.”+ E kauaitaka na bulumakau na Kalou? 10 Se tukuna qori ena vukuda? Ena vukuda ga e volai kina, ni o koya e siviyara e dodonu me vakanuinui tiko ni siviyara, o koya tale ga e samusamu me nuitaka ni na vakaivotavota kina. 11 Ke keitou a kaburaka na veika vakayalo vei kemuni, ena cala ke keitou tamusuka na veika vakayago oni vakarautaka?+ 12 Ke oni solia na galala vei ira eso tale mera vakayagataka na ka kece qori, e levu cake na vuna e dodonu kina moni cakava tale ga vei keitou, se vakaevei? Ia keitou sega ni vakayagataka cala na dodonu* qo,+ keitou sa vosota na ka kece, me kua ni dua na ka keitou vakalatilati kina ena itukutuku vinaka me baleta na Karisito.+ 13 Oni sega ni kila ni o ira na tagane era vakaitavi ena veiqaravi tabu era kana mai na valenisoro? Nira vakaivotavota tale ga kei na icabocabonisoro o ira na dau veiqaravi ena icabocabonisoro?+ 14 Ena sala tale ga qo e vakarota kina na Turaga mera bula ena itukutuku vinaka o ira era kacivaka na itukutuku vinaka.+ 15 Ia o yau, au se sega ni bau vakayagataka e dua vei ira na isolisoli qo.+ Noqu vola tale ga qo e sega ni kena inaki me vakayacori kina vei au. Ke vaka kina, e vinaka cake meu mate—sega ni dua e rawa ni vakacala na ka au sakitaka tiko qo!+ 16 Keu tukuna tiko na itukutuku vinaka, e sega ni dua na yavu meu sakitaki au kina, e noqu itavi ga. Au sa na kalouca dina keu sega ni tukuna na itukutuku vinaka!+ 17 Keu vakayacora ena yalo e vinakata au na vakaicovitaki kina, ia keu cakava ena voraki, au se vakayacora tiko ga na itavi e nuitaki vei au.+ 18 Na cava me noqu icovi? Niu vunautaka na itukutuku vinaka, au cakava meu kua ni saumi kina, meu kua kina ni vakayagataka vakatani na noqu dodonu ena vunautaki ni itukutuku vinaka. 19 Niu sa galala e matadra na tamata kece, au okati au meu nodra bobula kece, meu rawai ira kina e levu. 20 Au okati au gona meu Jiu niu tiko vata kei ira na Jiu,+ meu rawai ira kina na Jiu, vei ira na vauci ena lawa, au okati au meu vaka e dua e vauci ena lawa, e dina niu sega ni vauci ena lawa, meu rawai ira kina era vauci ena lawa.+ 21 Vei ira na sega ni vauci ena lawa, au okati au meu vaka e dua e sega ni vauci ena lawa, e dina niu vauci ena lawa ni Kalou kei na lawa i Karisito,+ meu rawai ira kina era sega ni vauci ena lawa. 22 Vei ira na malumalumu, au okati au meu malumalumu, meu rawai ira kina na malumalumu.+ Au sa ka kece ga vei ira na tamata kece ga meu bau vakabula kina eso. 23 Ia au cakava na ka kece ena vuku ni itukutuku vinaka, meu bau vakaivotavota ena kena tukuni yani.+ 24 Oni sega ni kila ni levu era cici ena veitaucici, ia e dua ga e vakaicovi? Moni cici ena kena ivakarau moni rawata kina na icovi.+ 25 O ira kece na vakaitavi ena dua na veisisivi, era na lewai ira vinaka sara ena ka kece. Ia era vakayacora qo me nodra kina na isala e ca rawarawa,+ ia o keda me noda na isala e sega ni ca rawarawa.+ 26 O koya gona ena noqu ivakarau ni cici, au sega ni cici tu vakaveitalia,+ niu vacu tale ga au sega ni vacu meu vacuka wale tu na cagi, 27 ia au vakamalumalumutaka* na yagoqu,+ au qai vakabobulataka, baleta meu kua ni vunau tiko vei ira na so au qai sega tale ni vakadonui.\n^ Kir., “lewa.”\n^ Se “dua na ganeda me watida.”\n^ Se “au totogitaka, au lewa vinaka.”\n1 Korinica 9


Na iTovo e Okati ena Vua ni Yalo Tabu—Vosovoso\nWILIKA ENA VOSA Afrikaans Albanian Altai Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu vakaViti\nENA dredre ni bula eda donuya ena “iotioti ni veisiga” qo, e bibi meda vosovoso tiko ga na dauveiqaravi i Jiova. (2 Tim. 3:1-5) Eda bula ena vuravura era tiko kina e levu era dau lomani ira ga, era sega ni via okati ena dua na veiyalayalati, era sega tale ga ni lewa vinaka na yalodra. O ira qori era sega tu ga ni dau vosovoso. Meda dui taroga gona na lotu vaKarisito: ‘Sa takavi au tiko na rai ni vuravura nira sega ni dau vosota? Na cava mada na ibalebale ni vosovoso dina? Sala cava au na vakaitovotaka kina me tawamudu na itovo talei vaKarisito qo?’\nIBALEBALE NI VOSOVOSO\nNa kena ibalebale ena iVolatabu, e sega ni okati ga ena nomu vosota na ituvaki dredre. O koya e vosovoso, e vakainaki na nona vosota. Ena sega ni kauaitaka ga na ka e baleti koya, ena kauaitaki koya tale ga e vakavuna na duiyaloyalo. Na vuna? Ni caka vua na ka ca se vakacudrui, ena vakanuinui tiko ga ni na vinaka tale na veiwekani sa mai vakaleqai. Sa rauta me volai sara ga e liu na itovo qo na “vosovoso” ena iVolatabu qai veimuri e vica tale na itovo talei era veisemati kei na loloma. * (1 Kor. 13:4) E okati tale ga ena Vosa ni Kalou na “vua ni yalo tabu” na vosovoso. (Kala. 5:22, 23) Na cava gona e vinakati meda bucina kina na itovo vakalou qo?\nBUCINA NA VOSOTA\nMeda bucina na itovo na vosovoso, e vinakati meda kerea na veivuke ni yalo tabu, ni dau solia o Jiova vei ira na nuitaki koya. (Luke 11:13) E kaukaua na yalo tabu, ia e vinakati tale ga meda vakayacora na noda itavi da qai cakava sara na ka eda masulaka. (Same 86:10, 11) Kena ibalebale nida na saga ena noda vinaka kece meda vosovoso e veisiga me rawa ni vakawakana e lomada. Ke da sa vakayacora qori, se vinakati tiko ga na sasaga me noda itovo tudei na vosovoso. Cava tale e rawa ni vukei keda?\nEda bucina na vosovoso nida dikeva da qai vakatotomuria na ivakaraitaki uasivi i Jisu. Me salavata kei na ivakaraitaki qori, e vakamacalataka na yapositolo o Paula ena veiuqeti ni yalo tabu na “itovo vou,” wili kina na “vosovoso” qai uqeti keda me “lewa tale ga na loma[da] na vakacegu i Karisito.” (Kolo. 3:10, 12, 15) Ena rawa ga ni “lewa” na lomada na vakacegu qori, ke da vakatotomuria na dei ni vakabauta i Jisu ni na vakadodonutaka na Kalou na ka kece me baleti keda ena nona gauna lokuci. Nida muria na ivakaraitaki i Jisu, eda na sega ni yalototolo nida vakacudrui se mani cava e yaco wavoliti keda tiko.—Joni 14:27; 16:33.\nNida vakanamata meda raica na vuravura vou e yalataka na Kalou, eda vulica meda vosovoso tiko ga nida vakasamataka vakatitobu nona vosoti keda tiko o Jiova. E vakadeitaka vei keda na iVolatabu: “E sega ni dau berabera ni vakayacora nona yalayala o Jiova me vaka era nanuma eso ni berabera, ia e vosoti kemuni ga ni sega ni vinakata me rusa e dua, e vinakata ga moni veivutuni kece.” (2 Pita 3:9) Nida vakasamataka vakatitobu na vosovoso i Jiova, vakacava e uqeti keda qori meda dau veivosoti? (Roma 2:4) Na cava eso na ituvaki ena vinakati kina meda vosovoso tiko ga?\nITUVAKI E VINAKATI KINA NA VOSOVOSO\nE levu na ituvaki ena rawa ni vakatovolei kina na noda vosovoso e veisiga. Kena ivakaraitaki, ke o nanuma mo tukuna e dua na ka bibi, de dua ena vinakati mo vosovoso mo kua kina ni veivakasosani. (Jeme. 1:19) Ena rairai vinakati tale ga mo vosovoso nida veimaliwai kei ira na tacida e dau votivoti na nodra ivakarau. Ia kua ni yalototolo ena ituvaki va qori, ena vukutaki mo vakasamataka nodrau dau vosota noda malumalumu o Jiova kei Jisu. Rau sega ni dau vakalewa na noda malumalumu lalai. Rau dau kauaitaka ga na noda itovo vinaka, rau vosovoso tale ga ni raica na noda sasaga meda vakavinakataka.—1 Tim. 1:16; 1 Pita 3:12.\nDua tale na ituvaki ena rawa ni vakatovolei kina noda vosovoso oya nida beitaki ena dua na ka ca. Levu na gauna eda na rairai cudru se vakadonui keda ga. Ia e duatani na ka e tukuni ena Vosa ni Kalou. E kaya: “E vinaka na vosota, e ca na yaloqaciqacia. Mo kua ni cudru totolo, ni tiko na cudru e lomaseredra na lialia.” (Dauv. 7:8, 9) Ke sega gona ni dina na veibeitaki qori, meda vakasamataka vinaka na ka eda na tukuna. Qori na ka e cakava o Jisu ni sega ni dina na ka e vakadiloi kina.—Maciu 11:19.\nE vinakati sara mera vosovoso na itubutubu nira saga mera vakadodonutaka na cala i luvedra, ka e malele kina na lomadra, se ka era via cakava. Rogoca mada na ivakaraitaki i Mattias, sa lewe tiko ni vuvale ena Peceli e Scandinavia. Ni se itabagone, e vosota o Mattias nodra dau vakalialiai koya e koronivuli ena vuku ni nona vakabauta. Rau a sega tiko ni kila na nona itubutubu na ituvaki qori. Ia erau vosota na revurevu ni veitusaqati, ni sa tekivu lomatarotarotaka o luvedrau na ka dina e vakavulici vua. E kaya o Gillis na tamai Mattias: “E vinakati vakalevu na vosovoso ena ituvaki qo.” Ena taroga o Mattias: “O cei na Kalou? Vakacava ke sega ni Vosa ni Kalou na iVolatabu? Eda kila vakacava ni vinakata na Kalou meda cakava qo se ya?” E dau kaya tale ga vei tamana: “Na cava meu lewai kina ke duidui na ka daru vakabauta?”\nE kaya o Gillis, “Ena so na gauna, e dau cudru o luvequ ni taro, e sega ni cudruvi au se me cudruvi tinana, e cudruvaka ga na ka dina ni vaka me vakadredretaka nona bula.” Na cava e cakava o Gillis ena ituvaki qo? “Keirau dau dabe vata kei luvequ me keirau veitalanoa me vica vata na aua. Levu na gauna au vakarorogo, so na gauna meu vakatarogi koya meu kila na ka kece e vakasamataka tiko, na ka e tu e lomana kei na nona rai. Ena so na gauna au kaya vua na ka me vakasamataka mada ena dua se vica na siga oti keirau qai veitalanoa. So tale na siga au dau kaya meu vakasamataka mada ena loma ni vica na siga na nona rai. Neirau dau veivosaki tiko va qori sa qai kila kina vakalalai o Mattias, e vakabauta tale ga na ka e vulica me baleta na ivoli, na veiliutaki cecere i Jiova, kei na nona loloma. E vinakati kina na gauna, sega tale ga ni rawarawa, toso na gauna sa qai lomani Jiova mai vu ni lomana. Keirau marau vakaveiwatini ni yaga neirau sasaga me vukei o luvei keirau ni se itabagone, me uqeti tale ga na lomana.”\nErau nuitaka na veitokoni i Jiova o Gillis kei watina me rau vosovoso ni cakacaka vata kei luvedrau. Ni nanuma lesu o Gillis, e kaya: “Au dau tukuna vei Mattias ni keirau lomani koya vakalevu kei tinana, keirau dau kerei Jiova vagumatua me vukei koya me kila na ka e dredre vua.” Dua na ka na nodrau marau na itubutubu qori ni rau vakaraitaka na itovo bibi qo na vosovoso!\nMe ikuri ni nodra veivuke vakayalo na itubutubu lotu vaKarisito dina, e vinakati tale ga mera vakaraitaka na loloma kei na vosovoso nira qarava tiko e dua na lewenivuvale se itokani e tauvimate bibi. Rogoca mada na italanoa kei Ellen, * e tiko tale ga e Scandinavia.\nRauta na walu na yabaki sa oti, e strouk vakarua o wati Ellen, e sega ni cakacaka vinaka kina na nona mona. Sa sega gona ni dau yalololoma, mamarau, se rarawa. E vinakati kina nona gauna o Ellen. E kaya: “E vinakati vakalevu na vosovoso kei na masu.” E kuria: “Noqu tikinivolatabu taleitaki na Filipai 4:13 ni dau vakacegui au, e tukuni kina: ‘Au rawata na ka kece ena vuku i koya e vakaukauataki au.’” Na veivakaukauataki qori e vosota kina o Ellen me nuitaka vakaoti na veitokoni i Jiova.—Same 62:5, 6.\nVAKATOTOMURIA NA VOSOVOSO I JIOVA\nE macala ni o Jiova e ivakaraitaki vakasakiti ni vosovoso meda muria. (2 Pita 3:15) E volatukutukutaki vakalevu ena Vosa ni Kalou e vica na gauna e vakaraitaka kina vakalevu o Jiova na vosovoso. (Niem. 9:30; Aisea 30:18) Kena ivakaraitaki, na cava e cakava o Jiova ni taroga o Eparama na nona vakatulewa me vakarusai Sotoma? A sega mada ga ni vosa o Jiova ena gauna e vosa tiko kina o Eparama. A vosovoso me rogoca vinaka na taro nei Eparama kei na ka e kauaitaka. Oti e qai vakaraitaka o Jiova ni a vakarorogo tiko ni cavuta tale na ka e kauaitaka o Eparama qai vakadeitaka vua ni na sega ni vakarusai Sotoma ke tiko mada ga kina e tini na tamata yalododonu. (Vkte. 18:22-33) Sa dua dina na ivakaraitaki vinaka ni vosovoso ena nona vakarorogo qai sega ni yalototolo!\nE bibi vei keda kece na lotu vaKarisito meda vakaitovotaka na itovo ni Kalou na vosovoso ni okati ena itovo vou. Ke da sasagataka meda bucina me tawamudu na itovo talei qo, eda sa rokova tiko na Tamada vakalomalagi dau veikauaitaki, e dau vosovoso tale ga. Eda na wili vata kina kei “ira na taukena na vosa ni yalayala ni Kalou ena vuku ni nodra vakabauta kei na vosovoso.”—Iper. 6:10-12.\n^ para. 4 A veivosakitaki na loloma ena imatai ni ulutaga e vakamacalataki kina na ciwa na itovo e okati ena vua ni yalo tabu.\n^ para. 15 Sa veisau na yaca.


Vakaraitaka ni O Kauai Dina ena — Watchtower LAIBRI ENA INTERNET\nVakaraitaka ni O Kauai Dina ena\nVakaraitaka ni O Kauai Dina ena—Nomu Yalovinaka\n1 A nanuma lesu na imatai ni gauna e sotavi ira kina na iVakadinadina i Jiova e dua na marama a sega ni dau taleitaki ira tu: “Au sega ni vakasamataka na ka keirau a veitalanoataka, ia au nanuma ga na nona kauaitaki au, e yalovinaka qai yalomalua. Au vakila niu volekati koya sara ga.” Na vosa oqo e vakaraitaka na bibi ni noda dau kauaitaki ira dina na tamata eda vunau vei ira.—Fpai. 2:4.\n2 Na Loloma e iVakaraitaki ni Yalovinaka: Dua na sala eda na vakaraitaka kina noda loloma oya na noda yalovinaka. (1 Kor. 13:4) Na tamata yalovinaka ena veikauaitaki, ena cakava na ka me na vukei ira kina e so tale. Na cakacaka vakavunau e cakacaka ni yalovinaka. Ena sega wale ga ni laurai ena noda cakacaka vakavunau noda kauaitaki ira na tamata. Ena laurai ena ka kece eda cakava, oya na noda matadredredre, noda itovo vinaka, noda vakarorogo, na ka eda tukuna, na kena itukutukuni, kei na ivakarau ni noda raici ira e so tale, oqo ena vakaraitaka na noda kauai dina.—Maciu 8:2, 3.\n3 Noda kauaitaki ira na tamata ena uqeti keda meda vukei ira. A vunau tiko e veivale e dua na tacida tagane e painia, mani sega ni ciqomi koya e dua na yada sa kena marama ena gauna e kila kina ni iVakadinadina. E kaya na yada ni a kaba tiko ena ikabakaba qai saga tiko me veisautaka na cina ena gauna e tukituki yani kina na tacida oya. “E rerevaki mo cakava duadua na cakacaka oqori,” e kaya na tacida. Mani sureti koya sara e loma na marama oya. A veisautaka na tacida na cina mani gole sara. Oti ga vakalailai a gole yani na luvena tagane me lai raici koya, mani tukuna sara na marama oqo na ka a yaco. E tarai luvena sara ga, mani vaqara na tacida me vakavinavinakataki koya. Tekivu sara kina e dua na veitalanoa vinaka, mani vuli iVolatabu sara na luve i koya na marama oya.\n4 Nida yalovinaka, eda sa vakavotuya tiko na loloma i Jiova vei ira na tamata, da qai vakarogovinakataka na itukutuku ni Matanitu ni Kalou. Meda ‘vakadinadinataka mada ga nida italatala ni Kalou . . . ena noda yalovinaka.’—2 Kor. 6:4, 6.


Na Kedra I Wiliwili, chapter 3 of the Fijian Bible - with audio narration\nSai koya oqo na veika eso e volai me baleti Eroni kei Mosese ena Nona vosa na Kalou vei Mosese e na ulunivanua o Saineai.\n2 Oqo na yacadratou na luvei Eroni: O Netapi na ulumatua kei Apiu, o Iliesa kei Icama.\n3 Oqo na yacadratou na luvei Eroni na bete ka a lumuti, ka vakacabori koya me dauveiqaravi vakabete.\n4 E rau sa mate o Netapi kei Apiu ena mata i Jiova e na nodrau a vakacabora na i soro dukadukali ena matai Jiova ena vanua Liwa mai Saineai; e rau sega ni va kawa kina. E rau sa mani veisosomitaki o Iliesa kei Icama me rau cakava na cakacaka vakabete ena mata i Eroni na tamadrau.\n5 Sa vosa vei Mosese o Jiova, ka vaka;\n6 "Mo kauti ira mai vakavoleka na yavusa i Livai ka mai cabori ira ena matai Eroni na bete, me rawa ni ra veiqaravi e matana.\n7 "Era na tu vakarau me ra sotava na nona gagadre kei na nodra leqa nai vavakoso taucoko ena vale ni veiqaravi ka me vakayacori kina na cakacaka ni vale ni veitavaki.\n8 "E dodonu me rau na raica talega na i yaya kece ni vale ni veitavaki kei na veiqaravi, kei na nodra leqa talega na luvei Isireli, me rau cakava na cakacaka ni vale ni veitavaki.\n9 "O iko mo soli ira na Livai ki vei Eroni kei iratou na luvena; ka ratou sa na soli vakadua sara ga vei koya mai vei ira taucoko na gone ni Isireli.\n10 "O na lumuti Eroni kei iratou na luvena, ka ratou sa na qarava sara yani na nodratou cakacaka vakabete, ia o ira na tamata tani era na via toso voleka mai era na vakamatei vakaidina."\n11 Sa qai vosa vei Mosese o Jiova ka tukuna;\n12 "Mo raica oqo, oi Au Vakai Au sa tawasei ira tani na Livai mai vei ira na gone ni Isireli ka sa sega ni o ira na ulumatua ka ra sucu mai e liu vei ira na gone ni Isireli. Ena vuku ni ka oqo, era sa na Noqu vakatabakidua na Liva,\n13 "Me vaka ni ra sa Noqu tu na ulumatua kece, ena siga Au a vakamatei ira kece kina na ulumatua ni vanua o Ijipita, Au sa vakasavasavataki ira me Noqu na ulumatua taucoko ni vanua o Isireli, na tamata kei na manumanu. Era sa na Noqu. Oi Au o Jiova."\n14 Sa qai vosa na Kalou vei Mosese e na loma ni vanua Liwa e Saineai ka vaka:\n15 "Mo wiliki ira na luvei Livai ena veivuvale i tamadra, kei ira na lewe ni vuvale; ka mo na wiliki na tagane era se qai vuladua ka lako cake."\n16 Sa wiliki ira o Mosese me vaka na vosa i Jiova sa vakaroti kina o koya.\n17 Sa i koya oqo na yacadratou na luvei Livai, o Kerisoni. o Koaci, kei Merari.\n18 Oqo na yacadratou na luvei Kerisoni mai na nodratou veivuvale; o Lipini kei Simei.\n19 Kei na luvei Koaci e na nodra veivuvale; o Amirami, Iseari, Epironi kei Usieli.\n20 O ira na luvei Merari ena nodra veivuvale; o Mali kei Musi. Sa i ira oqo na lewe ni vuvale i Livai mai na vuvale ni nodra qase.\n21 Mai vei Kerisoni e cavutu mai kina na nodra vuvale na Lipinaiti kei na vuvale ni Simeiti; sa i ira oqo era tadu mai vei Kerisoni.\n22 O ira era sa wili rawa, me vaka na kedra i wiliwili taucoko na tagane mai vei ira era sa qai vula dua ka lako cakeâ€”ka ra sa wili kece e rauta tiko ni ra lewe vitu na udolu ka mani lima na drau.\n23 O ira na lewe ni vuvale i Kerisoni e dodonu me ra vakaitikotiko ena daku ni vale ni veitavaki ka me donuya tiko na mua i ra.\n24 Ka sa yaco o Eliasava na luvei Laeli me nodra i liuliu na i lawalawa i Kerisoni ka ra cavutu mai na vuvale ni nodra qase.\n25 Na nodra i tavi na luvei Kerisoni ena Vale ni Veitavaki ni veivosaki sai koya na vale ni veitavaki sara ga, na vale laca kei na kenai ubi, na i lati ni katuba ni vale ni veitavaki,\n26 Nai sulu ni katuba ena raratabu, na veika era lilili tu vavolita na vale ni veitavaki kei na i cabocabo ni soro me vaka ga na cakacaka sa gadrevi vei ira.\n27 Mai vei Koaci era cavutu mai kina na vuvale Amirami, na vuvale i Isari, na vuvale i Epironi, kei na vuvale i Usieli, o ira kece oqo era lako mai na vuvale i Koaci.\n28 Na kedra i wiliwili taucoko na tagane. o ira era sa vula dua ka lako cake, e rauta tiko ni ra lewe walu na udolu ka mani ono na drau ka ra qarava vakatabakidua na vale ni veitavaki.\n29 Na nodra veivuvale na luvei Koaci e dodonu me ra vakaitikotiko ena ceva ni vanua ena vale ni veitavaki.\n30 Sa yaco o Elisavani na luvei Usieli me nodra i liuliu na veivuvale ni nodra qase na luvei Koaci.\n31 Na nodra i tavi sai koya mera raica na kato, na teveli, i tutu ni cina, i cabocabo ni soro, i yaya e vakayagataki ena veiqaravi, na i latilati kei na veitavi tale eso, sa vakacolati ena usouso ni domodra.\n32 Ia, o Iliesa na luvei Eroni na bete, e sai liuliu levu duadua vei ira na Livai ka me wanonovi ira tiko na dauveiqaravi e na loma ni vale ni Kalou.\n33 Mai vei Meravi era cavutu mai kina vaka Malite kei ira na vuvale i Musi, sa i ira oqo na lewe ni vuvale i Merari.\n34 Ia, o ira era sa wili rawa, me tekivu mai vei ira na tagane ka ra se qai vula dua ka lako cake, e rauta tiko ni ra lewe ono na udolu ka mani rua na drau.\n35 Na nodra i liuliu vakaqase ni vuvale vei ira na Merari sai Surieli na luvei Abiaili. o ira oqo me ra vakaitikotiko ena vualiku ni vale ni veitavaki.\n36 Oqo na i tavi sa lesi vei ira na luvei Merari na papa ni vale ni Kalou, kei na kena i kolokolo, na kena duru, na kena qara, na kena i yaya kece, kei na cakacaka tale eso e vakakina,\n37 Kei na duru sa volita na rara sa vakabai, kei na kedra qara, na kedra i vakadei, kei na dali.\n38 Ia o ira sa tiko ena mata ni vale ni Kalou e na tokalau, e na mata ni vale ni veitavaki, sa o Mosese, o Eroni kei rau na luvena me qarava na cakacaka ni vale tabu, me rawa ni sotavi na nodra leqa na Isireli, ia, o ira na tamata tani era na via toso voleka mai era na vakamatei vakaidina.\n39 O ira taucoko na Livai era sa wili rawa mai vei rau o Mosese kei Eroni me vaka sa vakarota o Jiova, me vaka na nodra veivuvale, o ira taucoko na tagane era se qai vula dua ka lako cake, era lewe ruasagavulu ka rua na udolu.\n40 Sa qai vosa vei Mosese o Jiova; "Mo wiliki ira taucoko na ulumatua tagane mai vei ira na luvei Isireli o ira sa yabaki dua ka lako cake, ka taura mai na i wiliwili ni yacadra.\n41 "Mo na qai tauri ira na Livai me ra Noqu â€” Oi Au o Jiova â€“ ka sa na sega o ira na ulumatua mai vei ira na luvei Isireli, kei na nodra manumanu na Livai e sa na vakaisosomitaki kei na ulumatua ni nodra manumanu na luvei Isireli."\n42 Sa ia o Mosese me wiliki ira taucoko na ulumatua ni luvei Isireli me vaka sa vakarota vua o Jiova.\n43 Ia, o ira na ulumatua tagane taucoko me vaka na dui wiliwili ni yacadra me tekivu mai vei ira era se qai vula dua ka lako cake, vei ira kece era sa wili rawa era lewe ruasagavulu ka rua na udolu rua na drau vitusagavulu ka tolu.\n44 Sa vosa vei Mosese o Jiova ka tukuna:\n45 "Mo tauri ira na Livai me kedra i sosomi vei ira na ulumatua taucoko ni luvei Isireli, ka vaka talega kina na nodra manumanu na Livai ka sega na nodra o ira, Era sa na Noqu o ira na Livai: Oi Au o Jiova.\n46 "O ira sa voli era lewe rua na drau vitusagavulu ka tolu na ulumatua era luvei Isireli, era lewe levu cake na kedra i wiliwili mai vei ira na Livai,\n47 "Mo kauta e lima na sikele me ra tauyadua: ka mo kauta me vaka na i lavo sikele ni Vale tabu, na sikele e rauta ni ruasagavulu na keba.\n48 "Mo na qai solia na i lavo vei Eroni kei rau na luvena me baleti ira era sa voli o ira sa sivia na kedra i wiliwili."\n49 Sa qai taura o Mosese na i lavo ni veivoli mai vei ira era sa sivia ka toka e cake mai vei ira era sa voli vei ira na Livai.\n50 Mai vei ira na ulumatua na luvei Isireli, e sa taura mai vei ira o koya na i lavo ka rauta tiko ni dua na udolu tolu na drau onosagavulu ka lima na sikele me vaka sara ga na sikele ni Vale Tabu.\n51 Sa mani solia o Mosese na i lavo ni veivoli vei Eroni kei rau na luvena, me vaka na vosa ni Kalou, sa vakarota o Jiova vei Mosese.


The Fiji Times Online | Nai Lalakai Online | Na kena bibi na vosa\nNa kena bibi na vosa Naipote Katonitabua | Monday, May 15, 2017\nEna macawa qo, meda na veiwasei mada ena bula ni Lialiaci.\nNa taro levu meda na taroga se gauna cava e dodonu meda dau lialiaci kina?\nEna yavu ni vakadidike vosa, na liaca se lialiaci e vakaibalebale ni vakilai ni dua na ka e sega, se yali se sa duatani. Ia ni cavuti na vosa qo, ?meda liaci keda? oya meda dui dikevi keda tale mada.\nEna yavu ni vakasama qori, e vakarautaka kina na Tabana ni Vosa kei iTovo Vakaviti e dua na ivola tabaki ena veivulatolu ka yacana na Lialiaci. E yavutaki na yaca ni ivola qo ena vakasama ni vaka sa beci ka sa yali tiko mai na noda itovo kei na vosa. Sa dodonu meda liaci keda ena noda vakamareqeta na noda itovo ka vosataka na kena vosa ni vanua.\nEna noqu sasagataka meu sauma na taro e cake, e veivakurubuitaki dina niu sega ni kunea rawa e dua na yavu meu wasea kina na tamata mai na vanua ena vuku ni bula ni lialiaci.\nMe vaka nida dua na tiki bibi ni bula vakavanua na tamata, sa dodonu me tekivu vei keda na bula ni lialiaci ka qai drodrova sobu na vanua. E sa dodonu meda lialiaci ka vakavinakataka na veika e sukusukura tu ena noda bula vakatamata, me rawa ni vinaka kina na vuvale, na noda itokatoka, na mataqali, na yavusa kei na vanua. Ena gauna e veiletitaki kina na itutu vakavanua se na keda qele vakaitaukei, sa dodonu me dabe na vanua ka dikeva na malumalumu sa basika ka vakasaqara na kena iwali me kua ni yaco tale mai muri.\nNa lialiaci e dodonu me vakayacori ni laurai eso na itovo vovou ena koro, e dodonu meda lialiaci ni laurai na veisau ena vuvale, e dodonu meda lialiaci ena vuku ni kakana ka sa vakavurea na mate lelevu ena veivalenibula.\nKivei kemuni na dau vakamuria tiko mai na cau ni Tabacakacaka iTaukei, sa dodonu mo ni siqema rawa na isema ni tamata ena vukuna na wekana, na nona itovo, na nona vanua kei na veikabula e tu wavoliti koya. Sa bibi kina meda maroroa, taqomaka ka tutaka na bula ena veika taucoko eda qarava.\nMeu tinia, na bula ni lialiaci e dodonu me tiki ni noda bula ena veisiga. Sa dodonu me tekivu vei keda yadua ka dewa yani ena noda vuvale ka drodrova sara na vanua.\nOni sa vakamasuti na lewenivanua moni bulataka na bula ni lialiaci ka vakasaqara na veika vinaka me rawati kina na veiliutaki vinaka kei na bula sautu e Viti.


1 Veigauna 26 | iVolatabu ena Internet | Vakadewa ni Vuravura Vou\niMatai ni Veigauna 26:1-32\nNodra iwasewase na ivakatawa ni matamata (1-19)\nDauniyau kei ira na vo ni vakailesilesi (20-32)\n26 Qo na nodra iwasewase na ivakatawa ni matamata:+ vei ira na luvei Kora, o Meselimaia+ na tagane na luvei Kore vei ira na luvei Esafa. 2 E vakaluveni tagane o Meselimaia: o Sakaraia na nona ulumatua, o Jitieli na ikarua, o Sepataia na ikatolu, o Jacinieli na ikava, 3 o Ilama na ikalima, o Jionanai na ikaono, kei Elionai na ikavitu. 4 E vakaluveni tagane o Opeti-itomi: o Semaia na nona ulumatua, o Jiosapati na ikarua, o Joa na ikatolu, o Sakari na ikava, o Nicaneli na ikalima, 5 o Amieli na ikaono, o Isakari na ikavitu, kei Puilicei na ikawalu, ni vakalougatataki koya na Kalou. 6 E sucu eso na tagane na luvei Semaia, era turaga ni mataqali nei tamadra nira tamata yaga, era qaqa. 7 O ratou na tagane na luvei Semaia: o Ocini, o Rafaele, o Opeti kei Elisapati, erau tamata yaga na tacina o Ilaiu kei Simakaia. 8 Qo kece o ira na tagane na luvei Opeti-itomi, o ira, na luvedra, kei na tacidra era tamata yaga ena veiqaravi, era le 62 era nei Opeti-itomi. 9 O ira na tagane na luvei Meselimaia+ kei ira na tacina, era tamata yaga era le 18. 10 E vakaluveni tagane o Osa vei ira na luvei Mirari. O Simiri na turaga, ia e sega ni ulumatua, e lesi koya o tamana me turaga, 11 o Ilikaia na ikarua, o Tipalaia na ikatolu, o Sakaraia na ikava. O ira kece na tagane na luvei Osa kei ira na tacina era le 13. 12 Ena iwasewase ni ivakatawa ni matamata, e tautauvata na nodra itavi na turaga kei ira na tacidra, mera veiqaravi ena vale i Jiova. 13 Era mani vakawirimadigi+ me baleta na dui matamata, o ira na lalai kei ira na lelevu ena mataqali nei tamadra. 14 E qai donui Selemaia na madigi ena tokalau. Era vakawirimadigi ena vuku i Sakaraia na luvena, na daunivakasala vuku, e donui koya na madigi ena vualiku. 15 E donui Opeti-itomi na ceva, era lesi na luvena tagane+ mera qarava na valenimaroroi iyau. 16 E donui rau o Supimi kei Osa+ na ra, volekata na Matamata o Salekeci ena gaunisala levu e lako cake, nira veidonui na matayadra, 17 e tiko ena tokalau e ono na Livai, ena vualiku e va ena dua na siga kei na ceva e va ena dua na siga, kei na valenimaroroi iyau+ e yarua, 18 ena varada ena ra eratou le va na duri tu e gaunisala levu,+ e rua ena varada. 19 Qo na nodra iwasewase na ivakatawa ni matamata vei ira na tagane na luvei Kora kei ira na luvei Mirari. 20 E matataki ira na Livai o Eaija, e lewa na valeniyau ni vale ni Kalou dina, kei na valeniyau ni iyaya vakatabui.*+ 21 O ira na tagane na luvei Latana: o ira na tagane na luvei Kerisoni mai vei Latana, era turaga ni mataqali nei Latana na Kerisoni, o Jeli+ 22 kei rau na tagane na luvei Jeli o Secami kei na tacina o Joeli. Erau lewa na valeniyau ena vale i Jiova.+ 23 E matataki ira na luvei Amirami, o ira na luvei Isari, o ira na luvei Epironi, kei ira na luvei Usieli,+ 24 o Sipueli na luvei Kerisomi na luvei Mosese e lewa tiko na valenimaroroi iyau. 25 O ratou na tacina vei Eliesa,+ o Riapaia+ na luvena tagane, o Jeseia na luvena tagane, o Jiorami na luvena tagane, o Sikiri na luvena tagane, kei Silomoci na luvena tagane. 26 O Silomoci qo kei ratou na tacina eratou lewa na valeniyau ni iyaya vakatabui+ e vakatabuya o Tui Tevita,+ o ira na turaga ni mataqali nei tamadra,+ o ira na turaga ni vica vata na udolu kei na vica vata na drau, kei ira na turaga ni mataivalu. 27 Na ka e kau mai na ivalu+ kei na itokinivalu+ era vakatabuya me vakavinakataki kina na vale i Jiova, 28 vaka kina na ka kece e vakatabuya o Samuela na dauraivotu,+ o Saula na luvei Kisi, o Apineri+ na luvei Neri, kei Joapi+ na luvei Seruaia.+ Na ka kece e vakatabuya e dua, e maroroya o Silomeci kei ratou na tacina. 29 Vei ira na Isari+ o Kinanaia kei ira na luvena tagane era qarava na itavi ena taudaku ni vale ni Kalou mera vakailesilesi, mera turaganilewa+ e Isireli. 30 Vei ira na luvei Epironi,+ o Esapaia kei ira na tacina era le 1,700 era tamata yaga, era lewai ira na Isireli ena yasa ni Joritani ena ra, mera qarava na cakacaka kece me baleti Jiova, mera qarava tale ga na tui. 31 Vei ira na luvei Epironi, o Jerija+ e nodra turaga na luvei Epironi ena nodra iyatukawa na mataqali nei tamadra. Ena ika40 ni yabaki ni veiliutaki nei Tevita,+ era mani vaqaqara qai kune e Jaseri+ mai Kiliati eso na luvei Epironi era tamata qaqa, era yaga. 32 Na kedra iwiliwili na wekana era tamata yaga era le 2,700 era turaga ni mataqali nei tamadra. E mani lesi ira o Tui Tevita mera lewai ira na Rupeni, o ira na Kata, kei na veimama ni yavusa na Manasa, ena ka kece me baleta na Kalou dina kei na ka me baleta na tui.\n1 Veigauna 26


Luke 6 | iVolatabu ena Internet | Vakadewa ni Vuravura Vou\nVola o Luke 6:1-49\nJisu na “Turaga ni Siga ni Vakacecegu” (1-5)\nVakabulai na tagane e mate na ligana (6-11)\nRatou na 12 na yapositolo (12-16)\nVeivakavulici, veivakabulai o Jisu (17-19)\nMarau, kalouca (20-26)\nLomana na meca (27-36)\nKua ni vakalelewa (37-42)\nKilai ena vuana (43-45)\nVale kaukaua vinaka, vale sega ni kaukaua na kena yavu (46-49)\n6 Ni lakova yani o Jisu eso na loganiwiti ena siga ni vakacecegu, eratou tauca, ratou kania eso na witi+ na nona tisaipeli, ratou qilia e ligadratou.+ 2 Nira raica qori era kaya eso na Farisi: “Na cava dou cakava tiko kina na ka e vakatabui ena Siga ni Vakacecegu?”+ 3 Ia e sauma vei ira o Jisu: “Vakaevei, oni sega ni bau wilika na ka e cakava o Tevita kei ratou na nona itokani ni ratou viakana?+ 4 E curu ina vale ni Kalou qai taura me kania na madrai e vakacabori* vua na Kalou, e solia tale ga vei ratou na nona itokani, na madrai era dau kania ga na bete,+ e vakatabui me dua tale e kania?” 5 Sa qai tukuna vei ira: “E Turaga ni Siga ni Vakacecegu na Luve ni tamata.”+ 6 Ena dua tale na siga ni vakacecegu,+ e curu o Jisu ina valenilotu qai tekivu veivakavulici. E tiko kina e dua na tagane e mate*+ na ligana imatau. 7 Era vakaraici Jisu matua toka na vunivola kei na Farisi se na veivakabulai ena Siga ni Vakacecegu se sega, mera kunea na ka mera beitaki koya kina. 8 E kila sara o koya na ka era veinanuyaka tiko,+ mani kaya vua na tagane e mate* na ligana: “Mai tucake mada e lomadonu.” E tucake sara qai lai tu e lomadonu. 9 E qai kaya vei ira o Jisu: “Au tarogi kemuni mada, e vakatarai ena Siga ni Vakacecegu me caka na ka vinaka se na ka ca, na veivakabulai se na veivakamatei?”+ 10 E vakaraici ira kece qai kaya vua na tagane ya: “Dodoka mai na ligamu.” E dodoka yani, mani vinaka tale na ligana. 11 Dua na ka nodra cudru, era lai bosea sara na ka mera cakava vei Jisu. 12 Donuya na gauna ya e cabe ina ulunivanua me lai masu,+ e masu tiko vua na Kalou+ ena bogi taucoko. 13 Ni sa siga na vanua e kacivi ira mai na nona tisaipeli, qai digitaka e le 12, e vakatokai ratou tale ga me ratou “yapositolo”:+ 14 O Saimoni e vakatoka tale ga me o Pita, kei Adriu na tacina, o Jemesa kei Joni, o Filipi+ kei Pacolomiu, 15 o Maciu kei Tomasi,+ o Jemesa na luvei Alifio, o Saimoni e vakatokai “na gugumatua,” 16 o Jutasa na luvei Jemesa, kei Jutasa Isikarioti, o koya e qai veiveretaki. 17 Ni siro vata mai kei ratou, e lai duri sara ena dua na vanua tautauvata, era wawa tu kina e dua na iwiliwili levu ni nona tisaipeli kei na dua na ilala levu era gole mai Jutia, Jerusalemi, kei na baravi kei Taia kei Saitoni mera mai rogoci koya, mera vakabulai tale ga mai na kedra mate. 18 Era vakabulai tale ga o ira na curumi yalo velavela. 19 Era saga kece mera tarai koya, nira vakabulai kece tiko ena kaukaua e lako mai vua.+ 20 E raici ira nona tisaipeli qai kaya vei ira: “Moni marau na dravudravua, ni nomuni na Matanitu ni Kalou.+ 21 “Moni marau na viakana tiko ena gauna qo, ni oni na vakamamautaki.+ “Moni marau na tagi tiko ena gauna qo, ni oni na dredre.+ 22 “Moni marau ni oni cati,+ oni vakaduiduitaki,+ oni vakasewasewani, qai vosavakacacataki na yacamuni ena vukuna na Luve ni tamata. 23 Ni marau, io moni lade ena marau ena siga ya, ni na levu na kemuni isau mai lomalagi, ni ka vata ga qori era dau vakayacora na tukadra vei ira na parofita.+ 24 “Ia oni kalouca na vutuniyau+ ni oni sa taura kece sara tiko ga na kemuni isau.+ 25 “Oni kalouca na mamau tiko ena gauna qo, ni oni na viakana. “Oni kalouca na dredre tiko ena gauna qo ni oni na tagi, oni na osi.+ 26 “Oni kalouca nira vakacaucautaki kemuni na tamata kece,+ ni qori na ka vata ga era cakava na tukadra vei ira na parofita lasu. 27 “Ia au kaya vei kemuni na rogoci au tiko: Ni lomani ira tiko ga na kemuni meca, ni caka vinaka tale ga vei ira era cati kemuni,+ 28 moni vosa vakalougatataki ira era rukaki kemuni, moni masulaki ira tale ga era vosabeci kemuni.+ 29 Ke dua e sabaka na balumu, solia tale ga vua na balumu adua, ke dua e via taura na nomu isulu e sau, kua ni bureitaka vua na nomu isulu e loma.+ 30 Solia vei ira kece era kerekere na ka era kerea,+ ke dua e taura na nomu iyau, kua ni lai kauta tale mai. 31 “Na ka tale ga oni vinakata mera cakava vei kemuni na tamata, moni cakava tale ga vei ira.+ 32 “Ke oni lomani ira ga era lomani kemuni, na cava na kena yaga vei kemuni? O ira mada ga na ivalavala ca era dau lomani ira ga era lomani ira.+ 33 Ke oni caka vinaka vei ira era caka vinaka vei kemuni, na cava na kena yaga vei kemuni? Era cakava tale ga qori na ivalavala ca. 34 Ke oni soli dinau ga vei ira oni kila nira na sauma lesu, na cava na kena yaga vei kemuni?+ O ira mada ga na ivalavala ca era soli dinau vei ira na ivalavala ca nira kila ni na saumi lesu. 35 Ia ni lomani ira tiko ga na kemuni meca, ni caka vinaka, ni solia wale na ka, ni kua tale ga ni namaka me dolei na ka oni solia,+ oni na qai vakaicovitaki vakalevu, oni na luvei koya e Cecere Duadua, ni dau yalovinaka o koya vei ira na sega ni dau vakavinavinaka kei ira na daucaka ca.+ 36 Moni dau loloma tiko ga, ni dau loloma na Tamamuni.+ 37 “Ni kua ni dau vakalelewa, moni kua kina ni lewai,+ ni kua ni dau veibeitaki, moni kua kina ni beitaki. Ni veivosoti* tiko ga, oni na qai vosoti.*+ 38 Moni dau soli ka, ena qai soli vei kemuni.+ Era na sova ina nomuni ilobi ni isulu e dua na ivakarau e sinai vinaka, ena tabaki sobu, ena kuretaki, ena vuabale. Na ivakarau oni vakarautaka ena vakarautaki tale vei kemuni.” 39 E qai tukuna tale ga vei ira e dua na vosa vakatautauvata: “O koya e mataboko ena sega ni tubera rawa e dua tale na mataboko, se vakacava? Erau na lutu ruarua ina qara, se vakaevei?+ 40 O gonevuli* e sega ni uasivia nona qasenivuli, ia o koya e vakavulici vinaka sara ena tautauvata kei na nona qasenivuli. 41 Na cava gona o lai raica kina na co lailai ena mata i tacimu, ia o sega ni raica na tolonikau levu e matamu?+ 42 Rawa vakacava mo lai tukuna vei tacimu, ‘Taciqu, meu kauta laivi mada na co lailai e toka e matamu,’ o sega mada ga ni raica na tolonikau levu e matamu? Dauveivakaisini! Kauta tani mada eliu na tolonikau levu mai matamu, o na qai raica vinaka na co lailai mo na kauta laivi mai na mata i tacimu. 43 “E sega ni dua na kau vinaka ena vuataka na vua ca, e sega tale ga ni dua na kau ca me vuataka na vua vinaka.+ 44 E kilai na kau yadua ena dui vuadra.+ Me kena ivakaraitaki, e sega ni dau beti na lolo mai na votonikau, se vaini mai na kau vakavotona. 45 Na tamata vinaka ena kauta mai na ka vinaka ena lololo vinaka ni lomana, ia na tamata ca ena kauta mai na ka ca ena nona lololo ca. Ni na cavuta ga na gusuna+ na ka e sinai tu e lomana. 46 “Na cava oni kacivi au kina, ‘Turaga! Turaga!’ ia oni sega ni muria na noqu vosa?+ 47 Au na tukuna vei kemuni se vakatauvatani kei cei o koya e lako mai vei au, e rogoca noqu vosa qai cakava:+ 48 E vakatauvatani kei na dua e tara vale tiko, e kelikeli vakatitobu me yacova sara na delanivatu qai biuta kina na kena yavu. Ni coka mai na dobui, e roba na yasanivale na kui ni wai, ia e sega ni yavalata na vale ni kaukaua vinaka tu.+ 49 Ia o koya e rogoca noqu vosa qai sega ni muria,+ e vakatauvatani kei na dua e tara tu ga na nona vale ena delaniqele qai sega na kena yavu. E bale vakasauri ni roba na kui ni wai, mani rusa vakadua na vale ya.”\n^ Se “veisereki.”\n^ Se “sereki.”\n^ Se “tisaipeli.”


iKarua ni Cakamana i Jisu Mai Kena | Bula i Jisu\niKarua ni Cakamana Mai Kena\nMARIKA 1:14, 15 LUKE 4:14, 15 JONI 4:43-54\nVUNAUTAKA O JISU NI “SA VOLEKA NA MATANITU NI KALOU”\nVAKABULA E DUA NA GONETAGANE\nA tiko me rua na siga o Jisu mai Samaria ni bera ni gole ina nona yasayasa. Dua na ka nona vunau mai Jutia, ia e sega ni lesu i Kalili me lai vakacegu. Sa qai lai gumatua sara na vunau ena vanua a susugi kina. E kila o Jisu ni na sega ni taleitaki e keri ni a tukuna “ni sega ni rokovi na parofita ena nona vanua.” (Joni 4:44) Eratou biuti koya na nona tisaipeli, ratou lesu ina nodratou dui vuvale kei na nodratou cakacaka e liu.\nNa itukutuku cava e vunautaka sara o Jisu? “Sa voleka na Matanitu ni Kalou. Ni veivutuni, ni vakabauta na itukutuku vinaka.” (Marika 1:15) Na cava era cakava na lewenivanua? Era ciqomi Jisu e levu na kai Kalili ra qai rokovi koya. Era sega ni cakava ga qori ena vuku ni nona itukutuku. Ena vica na vula yani e liu, era tiko mai Jerusalemi eso na kai Kalili ra qai raica na cakamana i Jisu.—Joni 2:23.\nE tekivuna e vei o Jisu na nona cakacaka vakaitalatala e Kalili? Kena irairai e Kena, a vukica kina ena dua na gauna na wai me waini ena magiti ni vakamau. Ni tiko voli mai kea ena ikarua ni gauna qo, e rogoca o Jisu ni davo bibi tiko e dua na gonetagane, sa voleka ni mate. Qori na luvena na vakailesilesi i Eroti Anitipasa, na tui a vakarota me tamusuki na ului Joni na Dauveipapitaisotaki. Ni rogoca na turaga qo ni sa biubiu mai Jutia o Jisu sa tiko e Kena, e biubiu mai na nona itikotiko e Kapenaumi me lai vaqarai Jisu e Kena. E rarawa vakalevu na vakailesilesi, mani vakamasuti Jisu: “Turaga, ni lako sobu mada mai ni bera ni mate na luvequ.”—Joni 4:49.\nE rairai kurabuitaka na turaga qori na nona tukuna o Jisu: “Lako, sa bula na luvemu.” (Joni 4:50) E vakabauti Jisu na vakailesilesi i Eroti qai lesu i vale. Era mai tavaki koya na nona dauveiqaravi mera tukuna vua ni sa bula vinaka tale o luvena! E vaqaqa na vakailesilesi se rawa vakacava ya, mani tarogi ira: ‘Na gauna cava e bula vinaka kina?’\nEra kaya: “Enanoa ena ikavitu ni aua, sa qai ruru kina nona katakata.”—Joni 4:52.\nE kila sara na vakailesilesi ni gauna sara ga ya e kaya kina o Jisu: “Sa bula na luvemu.” E turaga vutuniyau na vakailesilesi qori nira tu nona dauveiqaravi. A qai mai tisaipeli i Karisito kei ratou nona vuvale.\nA cakamana vakarua mai Kena o Jisu, a vukica na wai me waini qai vakabula e dua na gonetagane mai na vanua yawa sara e tu kina, rauta ni 26 na kilomita. Eso tale na cakamana i Jisu, ia na nona veivakabulai e vakatakilakilataka ni sa lesu mai Kalili. E parofita dina ni Kalou o koya, ia vakacava ena ‘rokovi ena nona vanua’?\nEna qai kilai qori ni sa lesu ina nona koro o Nasareci. Na cava ena sotavi e kea?\nNa itukutuku cava e vunautaka o Jisu ni lesu i Kalili? Na cava era cakava na lewenivanua?\nNa cakamana cava e vakayacora o Jisu mai Kena? Cava e yaco kina?\nNa cava e vakatakilakilataka nona vakabula e dua na gonetagane o Jisu mai Kapenaumi?\niMeli iMeli iKarua ni Cakamana Mai Kena\njy wase 20 t. 54-55


1xBet volayaca - 1xbet na volayaca - Bonisi 130 Euro! Dausoli betting ni qito || 1xbet ni Jamani | 1xBet\n1xBet volayaca – E vica na ka era sotava kei na levu ni kasitama era kauta 1xBet?\nEra kauta mai e levu na ka era sotava. Na kabani oqo e 2007 tauyavutaki ena loma ni heyday ni qito ena Initaneti ka sa na rawa kina me tauri ga na kena ituvaki ena makete. E Jamani, e dua e sega ni kilai, Ia mai Rusia, e dua vei ira na iliuliu ni makete. Wavoliti 400.000 Era sega ni cala na kasitama ena initaneti. Me kena ikuri, e levu cake mai na 1.000 Betting na itutu kece e Rusia.\nSainitaka na 1xBet – sala ni kena rejisitataki?\n1xBet volayaca – ena vica na kalawa ki na ilakolako ena 1xBet kila bets vata kei Rusia na wakana ena makete. Na kabani oqo e 2007 tauyavutaki ka levu cake mai na 1000 Itutu Betting e Rusia. E Jamani, e tawakilai sara na siti, Vakatekivu mai na kena yavu ena makete vaka-Rusia, ia, sa rawata e dua na irogorogo vinaka. Na digidigi e tiko ena ni AOCDS oqo e sa ka levu sara ka sa rui vakasakiti na vakananuma.\nEna neimami veidusimaki keitou vakaraitaka kina vei kemuni, sala ni kena rejisitataki na 1xBet. Kalawa ena veikalawa me na dusimaki iko ena iwalewale ni volayaca ki na kena gauna, na vanua e rawa ni o biuta kina na imatai ni kila. Via raici vakararaba cake na imatai ni bookmakers? Sega\nSa ikoya na 1xBet ni volayaca ni kena saumi?\nNa volayaca savasava ni siti oqo e galala me saumi vei iko. O na sega ni curu ki na dua na ilesilesi vakailavo ki na trader, ni o dolava e dua na akaude. Kevaka o vinakata mo biuta e dua na kila, o gadreva mo na vakauta na ilavo ki na nomu akaude. na iwalewale ni cakacaka oqo kei na kena iwalewale sa vakarautaki tu vei iko, ena vakamacalataki e muri ena ivolavakarau oqo.\nKevaka e rawarawa na volayaca ena 1xBet?\nIo, Na rejisita ena siti oqo e rawarawa sara. Me yacova ni sa rawa mo vakayagataka na nomu akaude 1xBet, o gadreva walega e vica na miniti. Eda sa lisitaka eke na ikalawa lekaleka vosa bibi.\nVeitaratara ki na mataveilawa 1xBet\nVakalewena na fomu ni volayaca\nVakadeitaki ni imeli\nVakacuru ilavo ki na dua na akaude vou ni 1xBet\nBiuta e dua na kila\nNa ka e yaga, mo kakua sara ni dabe ena kompiuta, me volayaca ena 1xBet. E rawa ni o vakacavara na volayaca ena 1xBet vata kei na nomu talevoni kei na tebeleti. Na ikalawa ni kena vakayagataki e dua na itukutuku ena siti e tautauvata kei na ikalawa e vakamacalataki eke.\nNa iwalewale e 1xBet kina na volayaca – vakamacalataki tiko ena vica na kalawa\nNa rejisita e 1xBet e rawarawa. Vakamuria ga na noda ivakasala ka na rawarawa na nomu rawata na nomu akaude betting kei na bookmaker.\nNi oti na nomu sikova na mataveilawa ni 1xBet, ko na raica na ibulukau ni drokadroka ena menu e cake “Volayaca”.\nNa 1xBet betting ena vale ni rejisita e cake (Ivurevure: 1xbet)\n1xBet-Bookie-lds.org ni kena volayaca e cake (Ivurevure: 1xBet)\nNi o kiliki ena isema, dolava e dua na katubaleka na ena dua na fomu ni kena rejisitataki na 1xBet. Eke o na rawa ni digitaka ena fomu, na vanua o via rejisita kina. Keitou vakatura, volayaca ena dua na itikotiko ni i-meli, me vaka oqo na digidigi bibi duadua. Se e rawa ni o volayaca vata kei na 1xBet ena nomu akaude ni Facebook. Ena nomu kiliki ena “Rejisita” Vakalewena na volayaca.\nO sa na qai ciqoma e dua na imeli vata kei na dua na isema ni veivakadeitaki, me rawa ni o raica na nomu itikotiko ni imeli. Me kena ikuri, o na ciqoma nomu naba ni Akaude, me rawa ni o vakacuruma vata na 1xBet ena nomu vosanicuru.\nNi oti na imatai ni 1xBet ni curu, o sa na vagolei ki na vanua ni volayaca ni bookmaker. Eke e rawa ni o cakava na imatai ni vakacuru ilavo ki na nomu akaude vou ni 1xBet.\nNi o sa vakacavara taucoko na formalities, sa tadola tu vei iko na vuravura taucoko 1xBet – ka sega ni ka lailai. E rawa ni kaya e dua, ni oqo na iliuliu ni makete mai Rusia. Me vaka na bookmakers levu duadua, na vakanamata ni qito betting sa vaka na polo vakaturaga.\nEna kedra maliwa e dua na sotasota bibi duadua e Iurope. Ia e exotic talega na leagues me vaka na tai Premier sotasota se na tai iwasewase o. Me kena ikuri, na veisisivi na kena ivakarau me vaka na sotasota e Iurope kei na tamata qaqa sotasota, ka vakakina ena veiyasai vuravura raraba me vaka na veisisivi ni Iurope se na bilo ni vuravura.. E lako, na madigi betting, talega ki na wasaliwa titobu.\nMe kena ikuri, na qito tale eso ni kena ivakarau me vaka na tenisi, Na basketball kei na aisi hockey a solia. Ena kena levu, levu cake mai na 30 Qito me digitaki mai na. Me rawa vei keda kece me da kunea e dua na ka eke – talega na kuli ni yago.\nMe totoka sara na bookmaker oqo ena odds ni qaqa kei na saumi ni sausaumi. E sega ni vovou me kunei kina na itutu e cake ena bula oqo, Ia ni sa yaco mai na sausaumi, qaqa ena 1xBet vakadodonu. 98-pasede na sausaumi e sega ni vovou ena qito, ka so na gauna ena biuta na maile e dakuna. Ena gauna e lailai kina na veika bibi, na veika e sotavi oqo ena qai yaco ga me 94 Pasede, sa tu taucoko.\nOdds vakararaba ena 1xBet (Ivurevure: 1xBet)\nMe vaka sa tukuna oti, me ikuri ni betting ni qito, era tiko tale eso na betting e tiko ena portfolio ni ni betting. Solia na Poker, Bula Casinos, Slots, Toto, Qito, Qito Fantasy, Lotari, Backgammon kei na veika vakailavo bets. E sa taucoko na kena gadrevi me caka vakalailai ena loma ni vanua, me rawa kina ni yali vakatotolo na rai.\nNa cava e vakayagataki ena 1xBet ni volayaca?\nIvolakerekere veikauyaki ena 1xBet (Ivurevure: 1xBet)\nEna dua na yasana, a vosa kina na iliuliu ni makete mai Rusia me baleta na betting. E dina sara, ena daku ni sikirini betting e tiko kina na ra, era a rawa ni tauyavutaka e dua na kila ka ena gauna donu. Me kena ikuri, e dua ka sivia na 1000 na veitabana talega ena taudaku ni vuravura mareqeti ena 1xBet.\nBookmakers dau vakararavi talega ki na veisau ena gauna ni talevoni veikauyaki ka solia vei ira na nodra kasitama. E va na ivolakerekere sa tauyavutaki eke ena veiyabaki sa oti, nanuma ni voleka ni vakayagataki yadua. IMatai, e tiko na ivolakerekere ni Android- kei na gacagaca ni Veikauyaki.\nMe kena ikuri, na kena vakarautaki na katuba ni Windows kei na kena bulataki na Windows era sa vakatorocaketaki. Ni sa tiko na ivolakerekere, sa na betting ga na qito kei na iwalewale vakaiyalayala ni sausaumi. Ia e cakava na kena dau vakararavi vakalevu ka vakarawarawataka na kena totolo. E tiko talega na mataveilawa ni talevoni veikauyaki ena ituvatuva vakarorogo na. Sa na rawa ni caka tale e dua na bets ni qito.\nNa sala me caka kina na fomu ni volayaca kei na itukutuku cava e kerei?\nNa fomu ni 1xBet ni volayaca e rawarawa sara ka matata. Na Bets e sega ni gadrevi kina na itukutuku sega ni rawa ni rejisita. Na itukutuku oqo e kerei me vakamatailalai:\nVakadeitaki ni vosanicuru\nItikotiko ni i-meli\nVakadeitaki ni ivakarau kei na ituvaki\nNa itukutuku, o vakamatatataka ni rejisita, dodonu me vakadodonutaki. Kevaka sa qai kunea na trader ni, ni ko sa dau tiko na itukutuku cala, e dua na leqa e vakaraitaki tiko ena 1xBet.\nEna vuku ga ni ra sa payout tiko na tamata, era na via vakadeitaka na nomu ivakatakilakila ena itukutuku ni ivakatakilakila. Kevaka e sega ni veiganiti na itukutuku, ena dredre, me rawati na ilavo e saumi ka rawati.\nVakacava na vakacuruilavo kei na ilavotauri ena 1xBet?\nBanknote e 10 Euro kadi ni dinau me laki vakauta na ilavo ki na nomu akaude ni 1xBet, na dauvolitaki e solia vei iko eso na digidigi. Na kadi ni dinau e solia na MasterCard kei na visa.\nMe kena ikuri, Neteller, Skrill, Bitcoin, Litecoin, Dogecoin, Okpay, Payeer kei na ilavo sa uasivi sa soli. Me kena ikuri, sa vakarautaki tu na Neteller kei na EcoPayz me baleta na sausaumi e veisiga. Veiqaravi ni Initaneti e oka kina na GiroPay, Directebanking, Inpay kei na Trustly. Kena itinitini, sa soli na Paysafecard.\nKevaka o via vakasuka na ilavo mai na nomu akaude, na veika vata oqori e soli vei, e rawa talega ni o vakayagataka na vakacuru ilavo. Me vaka e dua na iwiliwili lailai ni ilavotauri, e gadrevi me bets 2 Euro.\nNa cava na vakacuruilavo lailai kei na wager lailai duadua?\nNa levu ni ilavo e sega ni veidonui kei na bookmaker ni laini ni vakacuru ilavo. Se cava ga na digidigi, o sa na vakauta na ilavo ki na nomu akaude 1xBet, ke lailai me 1 Euros.\nNa kila lailai duadua e gadreva na trader e 0,50 €. Ena levu ni ilavo oqo, o sa yaco mo dua ena midfield ni bookmaker. Era tu na dausoli, ka gadrevi vakalevu cake kei ira, soli bets mai na imatai ni sede. Ke lailai me 50 Sede sa dua na ilavo taleitaki, me rawa kina vei ira kece na kasitama vou me ra gole ki na betting ni qito.\nItinitini: Yaga rejisita ni 1xBet?\n1xbet_kleinJa, E rawa eke na volayaca. Sa rabailevu sara na betting ni qito, ni tiko e dua na ka me baleti keda kece eke. Me kena ikuri, e dua na portfolio rabailevu ni qito tale eso e dau soli. Era tu na veimataqali ena tikina nei oqo.\nVakauqeti ena noda vakadidike, Odds. O na kunea eke e levu cake na madigi kei na idola ni nomu sausaumi ena ilawalawa ni ivola vinaka duadua. E cala sara, na bookmakers oqori era sega sara ga ni kilai e Jamani.\nNa drawback duadua ga sai koya na ivakarau ni veiqaravi ni kasitama. Sa evei na kudru oqo ena dua na ivakatagedegede cecere. Sa vakarautaki tu na veitokoni me 24 na auwa ena dua na siga mai Jamani, na ka ga e sega ni dua e solia vei ira na bookmakers makawa mai Igiladi kei Malta.


NAI VAKATEKIVU 24 FOV - A sa qase mai ko Eparaama, sa - Bible Search\nNAI VAKATEKIVU 23 NAI VAKATEKIVU 25\nNAI VAKATEKIVU 24\nSa tala e dua ko Eparaama me qara e dua me wati i Aisake, 1-11. Sa masu na tamata me yaco na ka sa talai kina, 12-14. A sa yaco, 15-60. Sa lako kei na tamata ko Repeka, a sa yaco me wati i Aisake, 61-67.\n1A sa qase mai ko Eparaama, sa vuqa na nona yabaki: a sa dauvakalougatataki Eparaama ko Jiova e na ka kecega. 2A sa kaya ko Eparaama vua na nona kai matana o koya sa qase e nona vale, ko koya ka lewa na nona ka kecega, Mo daramaka mada na ligamu ki ruku ni sagaqu; 3ia ka'u na vakabubuluitaki iko mo bubului mada vei Jiova, ko koya na Kalou ni lomalagi, kei na Kalou ni vuravura, ka mo kakua kina ni kauta e dua me watina na luvequ maivei ira na goneyalewa ni Kenani, ko ira ka'u tiko e na kedra maliwa: 4ia mo lako ki na noqu vanua, vei ira na wekaqu, ka kauta maikina e dua me watina na luvequ ko Aisake.\n5A sa kaya vua na tamata ko ya, Ia de sa na sega ni via muri au mai ki na vanua oqo na yalewa: me'u kauta tale vakaidina beka na luvemu ki na vanua ko a lako maikina?\n6A sa kaya vua ko Eparaama, Mo qarauni iko mo kakua ni kauta tale ki kea na luvequ. 7Ko Jiova, ko koya na Kalou ni lomalagi, ko koya ka kauti au tani mai na vale nei tamaqu, kei na nodra vanua na wekaqu, ia ko koya ka vosa vei au, ka bubului vei au, ka kaya, Au na solia na vanua oqo vei ira na nomu kawa; ko koya ena tala na nona agilose me liutaki iko; ia ko na kauta maikina e dua me watina na luvequ. 8Ia kevaka sa na sega ni via muri iko mai na yalewa, ko na sega ni cala e na vuku ni nomu bubului vei au: ia mo kakua ga ni kauta tale ki kea na luvequ. 9A sa daramaka na ligana na tamata ki ruku ni saga i Eparaama na nona turaga, a sa bubului vua e na vuku ni ka ko ya.\n10Ia na tamata ko ya ka kauta e tini na kameli maivei ira na kameli ni nona turaga, a sa lako; ni sa lewa ko koya nai yau kecega ni nona turaga; a sa ia, ka lako ki Mesopotemia, ki na koro i Neori. 11A sa lewa na nona kameli me ra tekiduru sobu e nai bili ni koro, mai na dua nai keli wai, ni sa yakavi mai, io e na gauna era sa daulako yani kina na yalewa me taki wai.\n12A sa kaya, Kemuni Jiova, na Kalou i Eparaama na noqu turaga, au masuti kemuni, mo ni vakayacora, na ka ka'u sa talai kina e na siga oqo, ka caka vakayalololoma vei Eparaama na noqu turaga: 13raica, au sa wavu tu mai nai keli wai; a ra na lako mai na nodra goneyalewa na lewe ni koro me taki wai: 14ia me yaco, na goneyalewa ka'u na kaya vua, Mo tauca sobu mada na nomu saqa, me'u gunu; ka sa na kaya ko koya, Mo gunu, ka'u na vagunuvi ira talega na nomu kameli: me sai koya mada ko ni sa lesia me nona na nomuni tamata ko Aisake; ia ka'u na kila kina ni kemuni sa caka vakayalololoma vua na noqu turaga.\n15A sa yaco, ni sa vosa tiko koya, raica, sa lako mai, a sa colata tu na nona saqa, ko Repeka, na luve i Pecueli, o koya na luve i Milika, na wati i Neori, na tuakai Eparaama. 16A sa matavinaka sara na goneyalewa oqo, a goneyalewa dina, sa sega na tagane erau veiyacovi kaya; a sa lako sobu ki nai keli-wai, ka vakasinaita na nona saqa, ka cabe tale mai. 17A sa cici na tamata me la'ki tavaki koya, a sa kaya, Mo vagunuvi au mada vakalailai e na wai mai na nomu saqa ne? 18A sa kaya ko koya, Ni gunu saka ga, noqu turaga: a sa vakusarawa ni tauca sobu ki na ligana na nona saqa, ka vagunuvi koya. 19Ia ni sa vagunuvi koya oti, sa kaya, Au na taki vei ira talega na nomu kameli, ka me ra mamau mada. 20A sa vakusarawa ko koya, ka sova maca na nona saqa ki loma ni gunugunu ni manumanu, ka cici tale ki nai keli-wai me taki, a sa taki vei ira kecega na nona kameli. 21A sa kurabuitaki koya na tamata, ka tiko lo, ka me kila se sa vakayacora na ka sa talai koya kina ko Jiova, se segai.\n22Ia ni ra sa gunu oti na kameli, sa taura na tamata e dua na sau koula, na kena bibi e dua na afa sikeli, ka rua na qato ni ligana, e tini na sikeli koula na kedrau bibi: 23a sa kaya, A luve i cei ko iko? mo tukuna mada mai vei au. Sa dua beka na tikina e na vale nei tamamu me keitou moce kina, se segai? 24A sa kaya vua, Koi au na luve i Pecueli, ko koya na luvedrau ko Milika kei Neori. 25Sa kaya talega vua, Sa levu vei keitou na co ni sila, kei na kedra na manumanu, kei na tikina mo dou moce kina. 26A sa cuva na tamata, ka vakarokoroko vei Jiova: 27A sa kaya, Me vakavinavinakataki ko Jiova na Kalou ni noqu turaga ko Eparaama, ko koya sa vakayacora tiko na nona loloma kei na nona vosa dina vua na noqu turaga: koi au, ni'u a lako tu e na sala, sa tuberi au ko Jiova ki na nodra vale na wekana na noqu turaga.\n28A sa cici yani na goneyalewa, ka tukuna vei ira na lewe-ni-vale i tinana na ka oqo. 29A sa dua na gane i Repeka, na yacana ko Lepani: a sa cici yani vua na tamata ko Lepani, ki nai keli-wai. 30Ia ni sa kunea na sau, kei na qato e na liga i ganena, ka rogoca na vosa i Repeka na ganena, ni sa kaya, Sa vosa vakaoqo vei au na tamata; sa qai lako ko koya vua na tamata; ka raica, sa tu vata kei na kameli mai nai keli-wai. 31A sa kaya ko koya, Mo ni curu mai koi kemuni sa kalougata vei Jiova; a cava ko ni sa tu kina e tautuba? ni'u sa vakarautaka oti na vale, kei na tikina me nodra na kameli. 32A sa curu ki vale na tamata; a sa luvata nai vodovodo ni kameli, a sa solia na co ni sila kei na kedra na kameli, kei na wai me vui kina na yavana, kei na yavadratou na tamata eratou tiko kaya. 33A sa tau e matana na kakana: ka sa kaya ko koya, Au na sega ni kana, au na tukuna mada na ka ka'u sa talai mai kina. A sa kaya ko Lepani, Mo tukuna mada.\n34A sa kaya ko koya, Koi au na tamata nei Eparaama: 35a sa vakalougatataka vakalevu na noqu turaga ko Jiova, a sa tubu me turaga yaco: a sa solia vua na qele ni sipi eso, kei na qele ni pulumokau eso, kei na siliva, kei na koula, kei na tamata, kei na vada, kei na kameli, kei na asa: 36ia ko Sera, na watina na noqu turaga, sa vakasucuma e dua na luvena tagane na noqu turaga ni sa qase mai: a sa solia vua na nona ka kecega. 37A sa vakabubuluitaki au na noqu turaga, ka sa kaya, Mo kakua ni kauta vua na luvequ e dua me watina maivei ira na goneyalewa ni kai Kenani, a nodra vanua ka'u sa tiko kina: 38ia mo lako ga vei ira na noqu mataqali, ki na vale nei tamaqu, ka kauta mai e dua me watina na luvequ. 39Ka'u a mani vaka vua na noqu turaga, De sa sega ni via muri au na yalewa. 40A sa kaya vei au ko koya, Ko Jiova, ko koya ka'u sa daubula voli e matana, ena tala na nona agilose kei iko, ka vakayacora na ka ko sa talai kina; ia ko na kauta mai e dua me watina na luvequ, mai na noqu mataqali, kei na vale nei tamaqu: 41ia ko na qai sega ni cala e na vuku ni nomu bubului vei au, ni ko sa yaco vei ira na noqu mataqali; ia kevaka era sa sega ni solia e dua vei iko, ko na qai sega ni cala e na nomu bubului vei au. 42Ia ka'u a lako mai edaidai ki nai keli-wai, ka'u a qai kaya, I Jiova, na Kalou ni noqu turaga ko Eparaama, kevaka ko ni sa vakayacora na ka ka'u sa talai mai kina: 43raica, au sa tu mada mai nai keli-wai; ia me yaco, na goneyalewa ka sa lako mai me taki, ka'u sa kaya vua, Mo vagunuvi au mada vakalailai e na wai mai na nomu saqa; 44ka sa kaya vei au ko koya, Mo gunu mada ko iko, ka'u na vagunuva talega na nomu kameli; me sai koya ga na yalewa sa lesia ko Jiova me nona na luve ni noqu turaga. 45Ni'u sa sega ni vosa oti e lomaqu, raica, sa lako mai ko Repeka, ka colata tu na nona saqa; a sa lako sobu ki nai keli-wai, ka taki mai: ka'u a qai kaya vua, Mo vagunuvi au mada. 46A sa kusarawa ko koya, ka tauca sobu na nona saqa a sa kaya, Mo gunu; ka'u na vagunuva talega na nomu kameli. Au a qai gunu, a sa vagunuva talega na kameli ko koya. 47Au a qai taroga, ka vaka, A luve i cei ko iko? A sa kaya, Koi au na luve i Pecueli, ko koya ka luve i Neori, kei Milika: au a qai daramaka na sau ki na ucuna, kei na qato ki na ligana. 48Au a qai cuva, ka vakarokoroko vei Jiova, ka vakavinavinaka vei Jiova, na Kalou i Eparaama na noqu turaga, ko koya ka tuberi au e na sala dodonu, me'u kauta na luvena yalewa na tuakana na noqu turaga me wati ni luvena. 49Ia oqo, kevaka dou sa via caka vakayalololoma ka dina vua na noqu turaga, dou tukuna vei au: ia kevaka e segai, dou tukuna vei au; ka me'u gole kina ki nai matau, se ki nai mawi.\n50Erau a qai vosa ko Lepani kei Pecueli, ka kaya, A ka oqo sa vakayacora ko Jiova; e dredre ni keitou vosataka vei iko na ka ca se na ka vinaka: 51Raica, sa tiko ko Repeka; mo kauta, ka lako, me watina na luve ni nomu turaga, me vaka sa kaya ko Jiova. 52Ia ni sa rogoca na nodrau vosa na tamata nei Eparaama, sa cuva ki na qele vei Jiova. 53Ia na tamata ko ya sa tara mai na ka sa caka e na siliva, kei na ka sa caka e na koula, kei nai sulu, ka solia kivei Repeka: sa solia talega na ka talei vua na ganena kei na tinana.\n54A ratou a kana ka gunu, ko koya kei na tamata eratou tiko kaya, ka moce: a ratou sa tu cake e na mataka, a sa kaya ko koya, Mo dou talai au mada vua na noqu turaga. 55A rau sa kaya ko ganena kei tinana, Me tiko bogi vica mada vei keitou na goneyalewa, ke bogi tini walega; me qai lako ko koya. 56A sa kaya vei iratou ko koya, Dou kakua ni tarovi au, ni sa vakayacora ko Jiova na ka ka'u sa talai kina; dou talai au mada me'u lako vua na noqu turaga. 57A ratou sa kaya, Keitou na kacivi koya mada na goneyalewa, ka tarogi koya. 58A ratou a kacivi Repeka, ka kaya vua, Ko na lako kei na tamata oqo, se segai? A sa kaya ko koya, Au na lako. 59A ratou sa qai talai Repeka na wekadratou, kei na nonai mei, kei koya na tamata nei Eparaama, kei iratou na nona tamata. 60A ratou sa vosavakalougatataki Repeka, ka kaya vua, Ko iko sa wekai i keitou, me ra oba vakaudolu na nomu kawa, ia me ra rawa na matamata-ni-koro ni nodra meca ko ira na nomu kawa.\n61A sa cavu tu ko Repeka, kei iratou na nona goneyalewa a ratou sa vodoka na kameli, ka muria na tamata: a sa kauti Repeka na tamata, ka lako yani. 62Ia ko Aisake sa lako mai na sala sa lako ki nai keli-wai ko Leai-roi; ni sa tiko mai na vanua ki na ceva. 63A sa lako yani ko Aisake ki na veiwere e na yakavi me vakanananu: a sa ta cake, ka rai yani, ka raica, sa lako mai na kameli. 64A sa ta cake ko Repeka, ia ni sa kunei Aisake sa qai sobu mai na kameli. 65Ni sa taroga oti ko koya vua na tamata, Ko cei na tamata ko ya sa lako mai e na veiwere me mai tavaki kedatou? A sa kaya na tamata, Ko ya na noqu turaga: a sa qai taura ko koya na pulou ni matana, ka puloutaki koya. 66A sa tukuna vei Aisake na tamata na ka kecega ka cakava ko koya. 67A sa kauti Repeka ko Aisake ki na vale laca i Sera na tinana, a sa qai yaco me watina; a sa lomani koya: a sa vakacegui ko Aisake ni sa mate ko tinana.


Siti Utili - Part 3\nThis entry was posted in Siti Utili on December 20, 2015 by admin.\nThis entry was posted in Siti Utili on December 14, 2015 by admin.\nThis entry was posted in Siti Utili on October 28, 2015 by admin.\nThis entry was posted in Siti Utili on June 20, 2015 by admin.\nThis entry was posted in Siti Utili on June 2, 2015 by admin.


Ena dodonu me digitaka na tamata yadua na nona sala ena bula oqo. Na sala oya e rawa ni tini kina bula se kina mate. Na Vunau ni Kalou e gadrevi ena kena. - ppt download\nEna dodonu me digitaka na tamata yadua na nona sala ena bula oqo. Na sala oya e rawa ni tini kina bula se kina mate. Na Vunau ni Kalou e gadrevi ena kena.\nPublished byAdolpho Cabanas Modified over 2 years ago\nPresentation on theme: "Ena dodonu me digitaka na tamata yadua na nona sala ena bula oqo. Na sala oya e rawa ni tini kina bula se kina mate. Na Vunau ni Kalou e gadrevi ena kena."— Presentation transcript:\n2 Ena dodonu me digitaka na tamata yadua na nona sala ena bula oqo. Na sala oya e rawa ni tini kina bula se kina mate. Na Vunau ni Kalou e gadrevi ena kena kilai na i cavacava ni sala ruarua.\n3 “ Na luvequ, mo vakabauta nai vakaro i tamamu, Ka kakua ni biuta na vunau i tinamu: Vauca tikoga ki lomamu, Bukia ki domomu (Vosavakaibalebale6:20-21) Vauca ki nai qaqalo ni ligamu, Vola sara ki na lomamu. (Vosavakaibalebale 7:3) Me curumi keda na vunau. Me lewa na vei ka eda vakila, noda vakanananu kei na vei ka eda vakabibi taka ena noda bula. VAUCA SARA ki na lomamu. E dodonu me dua na iyau talei vei keda na Vunau. Sa dodonu me laurai na noda lomana ka rokova. BUKIA ki domomu Me liutaka na vei ka eda cakava na vunau. Me sala vata kei na Vunau na vei ka eda cakava. VAUCA ena ligamu. E dodonu me toqai to e utoda (Jeremaia 31:33), ka me rawa ni da nanuma tiko ka maroroya tiko. VOLA ENA vatu ni utomu.\n4 Ni ko sa lako voli, ena tuberi iko; Ni ko sa moce koto, ena maroroi iko; Ia ni ko sa yadra cake, ena veivosaki kei iko. Ni sa cina nai vakaro, ka rarama talega na vunau; Ka sa kena sala ni bula nai vakavuvuli ni vunau (Vosavakaibalebale 6:22-23) Mo muria na noqu i vakaro, mo bula; Kei na noqu vunau me vaka na loa ni matamu. (Vosavakaibalebale 7:2)\n5 Me maroroi iko mai na yalewa ca, Kei na nona vosaveicavilaki na yalewa tani. Kakua ni domona e lomamu na nona matavinaka; Me kakua talega ni rawai iko ko koya e na dakudaku-ni-matana. (Vosavakaibalebale 6:24-25) E vakamacalataka o Solomoni na iwalewale ni nona rawa ni temaki edua me domona edua. Ena kena vunitaki vinaka toka vakailawaki o na rawa ni o sega saraga ni vakila ni o sa temaki tiko. Sa sega e dua e vale oqo me levu cake vei au, a sa sega e dua na ka sa bureitaka vei au, ko iko duaduaga, ni ko sa watina: au na qai cakava rawa vakaevei na ka ca vakaidina oqo, KAI VALAVALA CA VUA NA KALOU? (Vakaitekivu 39:9) O koya e veitemaki tiko, se yalewa se tagane e vakayagataka na vosa e veisiwati. E rawa saraga ni vakayagataka tiko mai na vei ka vakalotu ena nona vei siwati. Na Vunau ga kei na yalo dina vua na Kalou ena rawa ni vorata na veitemaki ya, me vaka na talanoa kei Josefa.\n6 Sa sega e dua e cati koya na butako, kevaka sa butako me mamau kina ni sa viakana; Ia kevaka sa kune, ena sauma vakavitu; ena solia na ka kecega e nona vale. (Vosavakaibalebale 6:30-31) Ena so na gauna ena vaka e “donu” se veirauti vinaka na ca. A cava ga ena cakava, e na sega ni rawa ni vakadonui na noda inaki kevaka e voroki na vunau ni Kalou. Na ivalavala ca ena muria edua tale na ivalavala ca. Ke sa donu vei keda edua na butako lailai, eda na rawa ni vakadonuya edua na butako levu, se lasu se veibutakoci. Oya na vuna e vola itukutukutaka kina na veibutakoci o Solomoni (Vakaibalebale 6:32-35). Kevaka e totogitaki o koya e butakoca na ka e kania ena levu ni nona via kana, e na dodonu me levu cake na kena totogi o koya e butakoca na rogorogo vinaka ni nona bula e dua. E sa vakavuna tu o koya edua na leqa levu ni bula savasava.\n7 Sa la’ki muri koya sara, Me vaka na pulumokau ni sa la’ki vakamatei, se vaka na lialia ni sa la’ki vesuki e nai vesu kau; ka me qai laubasikataka na yatena na gasau; me vaka na manumanu sa kusarawa yani ki nai cori, ka sa sega ni kila ni sa ka me mate kina. (Vosavakaibalebale 7:22-23) E vakasalataki keda tiko o Solomoni ena ivalavala ca ka vakayagataka tiko na yaloyalo ni yalewa dautagane. Na valavala ca e kauti keda sobu kina ibuubulu (tikina 27); kina mate tawamudu. Ia eda muria na sala oya ena levu na gauna ka sega ni kauwaitaka tu me vaka edua na manumanu. E rawa ni da muria edua ga vei rau na sala e rua oqo: Na matai ni sala e na tini kina bula tawa mudu, na kena ikarua kina mata tawa mudu. Na sala cava o na digitaka?\n8 “ E gadrevi mo vakananuma vakabibi na vei ka oqo ka me dei na vei ka mo vakayacora ka me yavutaki ena vakavuvuli dodonu ni Vosa ni Kalou. Oqo na gauna ni nomu na temaki ka vakatovolei; o na vorata rawa li na meca? Se o na biuti iko ena dua na vanua ena rawa ni vakayacora kina vei iko na nona kaukauwa? Oqo esa ka ni bula kei na mate vei iko, ka me vukei iko na Turaga mo raica na vei dai kece e tuvana e nomu sala o Setani ka mo na levea rawa, ka kubeti Jisu matua e yalomu, lomamu kei na nomu kaukauwa taucoko.” E.G.W. (Letters to Young Lovers, section 4, pg. 84)\nDownload ppt "Ena dodonu me digitaka na tamata yadua na nona sala ena bula oqo. Na sala oya e rawa ni tini kina bula se kina mate. Na Vunau ni Kalou e gadrevi ena kena."\nSample ppt on importance of english Ppt on email etiquettes presentation templates Ppt on regional trade agreements bolivia Download ppt on teachers day in india Download ppt on conservation of energy resources Ppt on national education day usa Ppt on child labour download Ppt on nepali culture show Ppt on group 17 elements Free ppt on mobile number portability pakistan


SEVUTAKI NI IVOLA - “NA VEITAWASEI VAKACIRILOLOMA KEI NA QALOBULA”\nEna Vakaraubuka, ika 10 ni Tiseba 2021, era mai sevutaka na Marama Vukevuke ni Minisita ni Veika Vakaitaukei, Hon. Selai Adimaitoga, na ivola ka kena iulutaga “Na veitawasei vakaciriloloma kei na qalobula”.\nNa ivola qo e vola na Turaga Qasenivuli liu vakacegu o Sunia Digova Lesivou. E talanoataki ena ivola oqo na veika e yaco ena 1973 ena kena mai tavuki na waqa na MV Uluilakeba kei na MV Makogai ena gauna ni cagilaba o Loti.\nE tukuni ni lewe 132 na pasidia era vodo tiko ena MV Makogai, lewe 70 era vakaleqai. Era qalobula rawa e 62 ka dua vei ira o Sunia Lesivou. Na ivola talanoa qo e talanoa taka na veika era lako curuma ena nodra sasaga me ra yaco bula i vanua kei na kena vakaciriloloma na nodra veitawasei vakavuvale ena loma ni wasawasa.


Na Domo ni Parofisai mai na Lotu i Kavitu VILIAME RAVAI | Monday, June 19, 2017\nESA koto oqo era nai kuri ni itukutuku ni Domo ni Parofisai mai na Lotu i Kavitu ni Lesu Vakarua Mai, ni wiliwili sara yani.\nE daidai sa tu na veimataqali waqavuka lelevu, me ra vuka sivita e 1000 na maile e na dua ga na aua.\nKo Joni Qeleni (John Glen) kei ira tale eso era vuka wavokita na noda vuravura e na rokete e na 1800 na maile e na dua ga na aua. Vakasamataka mada koya.\nE tautauvata ni lima na maile ena dua ga na sekodi, se ni pamu vakadua na nomu uto. Ia sa gauna dina ni nodra veiciciyaki na lewe vuqa me vaka e kaya nai Vola Tabu.\nE daidai sa ka totolo sara na nodra veilakoyaki na tamata. Ia, e na gauna e liu e dau taura sara e vica na yabaki e na kena sokoti wavokiti na vuravura e na waqa vakalaca.\nNa waqavuka e rawa me vuka wavokita na noda vuravura e na va na siga. Oqo sa i vakayacori sara tikoga ni parofisai ni kaya, ?E ra na veiciciyaki na lewe vuqa ka na vakalevutaki talega na vuku.?\nNa totolo ni veitosoyaki e daidai, sa vakatotolotaka talega na kena dewa ni kosipeli. Sa ka totolo sara na nodra veilakoyaki na i talatala ka kauta vata kei ira na vosa ni Kalou.\nA cava e kaya na i Vola Tabu ni ra na veiciciyaki e gaunisala e na i otioti ni gauna?\n?Sa lako vakaivalu tu na qiqi ni valu, e na gaunisala sa veiciciyaki e na salatu, sa ra na rairai vaka na cina sa vaka na liva na kedra cina.? Neumi 2:3, 4.\nNa motoka kei na basi era sa vaka na qiqi kaukamea ka ni ra caka e na kaukamea, ka ra veitosoyaki tu vakatotolo e na veigaunisala.\nNa veika vovou oqo sa vakayagataka na Kalou e na kena vakatotolotaka na i tukutuku vinaka.\nE a vakaraitaka vei Taniela ni na vakalevutaki na vuku.\nE a vakaraitaka vei Taniela ni na vakalevutaki na vuku. E na nodra vuli ka na tamata era sa cakava kina e vuqa na veika vovou me vaka na talevoni, kato ni vosa, yaloyalo yavala, livaliva, misini ni culacula, idini, talevoni veikauyaki (mobile), kei na misini ni taba i vola veikauyaki (lap top).\nNa retio kei na retio yaloyalo sa vakayagataki vakalevu e daidai e na kena vakatetei ni kosipeli. Na veika vovou oqo era kunei rawa ena loma ni 100 na yabaki sa oti. Eda sa tiko dina ena gauna ni vakataotioti ka sa voleka dina mai ko Karisito.


Cava sa Rui Levu Kina na Lotu vaKarisito? | Taro Vakaivolatabu\nWILIKA ENA VOSA Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese (Shanghainese) Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Gun Haitian Creole Hebrew Hiligaynon Hungarian Iban Iloko Indonesian Isoko Italian Japanese Kazakh Kazakh (Arabic) Kikaonde Kikuyu Kinyarwanda Kirghiz Kirundi Korean Latvian Lingala Lithuanian Malagasy Malay Malayalam Maltese Mambwe-Lungu Mongolian Moore Myanmar Norwegian Nzema Oromo Persian Polish Portuguese (Brazil) Portuguese (Portugal) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tsonga Turkish Turkmen Ukrainian Venda Vietnamese Xhosa Yoruba Zulu vakaViti\nLevu era tauyavutaka na veimataqali lotu “vaKarisito” nira muria na ivakavuvuli nei Jisu. Ia e vakaraitaka na iVolatabu ni dua ga na lotu vaKarisito dina. Dikeva e tolu na vuna eda kaya kina qori.\nE kaya o Jisu ni vakavulica na “ka dina,” ra qai vakadeitaka na lotu vaKarisito taumada ni “dina” na nodra lotu. (Joni 8:32; 2 Pita 2:2; 2 Joni 4; 3 Joni 3) Kena ibalebale era sega ni lotu vaKarisito dina o ira na tokona na ivakavuvuli e veicalati kei na ivakavuvuli i Jisu.\nE tukuni ena iVolatabu mera ‘duavata ena ka era tukuna’ o ira kece na lotu vaKarisito. (1 Korinica 1:10) Ia e levu na lotu vaKarisito era sega ni duavata kei na ivakavuvuli rawarawa me kilai kina na lotu vaKarisito dina. Era sega ni dina na lotu va qori.—1 Pita 2:21.\nE parofisaitaka o Jisu nira na kaya e levu nira lotu vaKarisito, ia era sega ni muria na nona ivakaro. Ena sega gona ni vakadonui ira. (Maciu 7:21-23; Luke 6:46) O ira na iliuliu ni lotu era vakacalai ira eso nira vakatanitaka na sokalou dina mera rawaka kina. (Maciu 7:15) Eso tale era taleitaka na lotu va qori nira rogoca kina na ka ga era taleitaka, era sega ni via rogoca na ka dina ena iVolatabu.—2 Timoci 4:3, 4.\nE tukuna o Jisu ena nona vosa vakatautauvata ni witi kei na co ca, nira na basika na vukitani ra qai saqati ira na lotu vaKarisito dina. (Maciu 13:24-30, 36-43) Ena loma ni dua na gauna, ena sega ni kilai na duidui ni lotu vaKarisito dina kei na lotu lasu. Me vaka e parofisaitaka o Jisu e qai tete na vukitani ni ratou sa mate na yapositolo. (Cakacaka 20:29, 30) E levu na ivakavuvuli ni vukitani, ia era “gole tani mai na ka dina.”—2 Timoci 2:18.\nE parofisaitaka tale ga o Jisu ni toso na gauna ena qai matata mai na kedrau duidui na lotu vaKarisito dina kei na lotu lasu. Sa yaco sara tiko ga qori ena noda gauna, donuya na “ivakataotioti ni veika vakavuravura.”—Maciu 13:30, 39.\niMeli iMeli Cava sa Rui Levu Kina na Lotu vaKarisito?


Vakacava e letolu vakalou na Tamana, Luvena, kei na Yalo Tabu? | Kaya na iVolatabu\nNa Dina me Baleta na Tamana, Luvena, kei na Yalo Tabu\nO IRA na vakabauta na ivakavuvuli ni Letoluvakalou era kaya ni ratou tiko vakalewetolu na Kalou—na Tamana, na Luvena, kei na Yalo Tabu. Era kaya ni o ratou na letolu qo eratou tautauvata kece, e tautauvata nodratou kaukaua, eratou tautauvata tale ga ni sega na kedratou itekitekivu. O koya gona, ena ivakavuvuli ni Letoluvakalou, era kaya ni Kalou na Tamana, Kalou na Luvena, Kalou na Yalo Tabu, ia e duabau ga na Kalou.\nLevu vei ira na vakabauta na Letoluvakalou era vakaraitaka vakadodonu nira sega ni rawa ni vakamacalataka na ivakavuvuli qori. Ia era na kaya tiko ga ni qo e ivakavuvuli mai na iVolatabu. E vakavure vakasama tale ga vei keda meda kila ni vosa na “Letoluvakalou” se “Duatolu Tabu,” e sega sara ga ni volai ena iVolatabu. Ia e tiko beka kina na vakasama ni Letoluvakalou? Me rawa nida sauma na taro qo, meda raica mada e dua na tikinivolatabu era dau vakayagataka e levu me tokona na ivakavuvuli ni Letoluvakalou.\n“SA KALOU KO KOYA NA VOSA”\nE kaya na Joni 1:1 ena vakadewa ni Ai Vola Tabu: “E nai vakatekivu sa bula ko koya na Vosa, a rau sa tiko vata kei na Kalou ko koya na Vosa, a sa Kalou ko koya na Vosa.” E muri, ena wase ni ivola vata tiko ga oya, sa qai vakaraitaka vakamatata kina na yapositolo o Joni ni o Jisu “na Vosa.” (Joni 1:14) Ni vakatokai na Vosa me Kalou, era nanuma kina eso ni rau Kalou ruarua na Luvena kei na Tamana, erau le dua ga.\nNanuma tiko ni tikinivolatabu qo a volai taumada ena vosa vaKirisi. E muri, o ira na daunivakadewa era sa qai vakadewataka ina vosa tale eso. Ia eso na dauvakadewa ni iVolatabu era sega ni vakadewataka me “sa Kalou ko koya na Vosa.” Ena vuku ni cava? Ena nodra kila na vosa vaKirisi e volai taumada kina na iVolatabu, era kaya ni tikinivolatabu qo e dodonu me duatani na kena vakadewa. Ia me vakadewataki vakacava? Qo eso na kena ivakaraitaki: “Na Logos [Vosa] e ka vakalou.” (A New Translation of the Bible) “A sa dua na kalou o koya na Vosa.” (The New Testament in an Improved Version) “Sa tiko vata kei na Kalou o koya na Vosa, e kabula vakalou.” (The Translator’s New Testament) E macala mai na vica na vakadewa qo ni sega ni Kalou o koya na Vosa. * Ia ena nona itutu cecere ni vakatauvatani kei ira na vo ni ibulibuli i Jiova, e vakatokai kina na Vosa me “dua na kalou.” Na ivakavakayagataki ni “kalou” eke e kena ibalebale, “o koya sa kaukaua.”\nVAKASAQARA ESO TALE NA ITUKUTUKU\nLevu era lecava na lawa ni vosa vaKirisi e taurivaki ena iVolatabu. O koya gona, o na kila vakacava na ka e vakaibalebaletaka sara ga na yapositolo o Joni? Dikeva mada e dua na kena ivakaraitaki: E vakamacalataka vei ira na gone o qasenivuli e dua na lesoni. Ni oti na ivakamacala nei qasenivuli, era sega ni duavata na gonevuli ena ibalebale ni ka e tukuna o qasenivuli. Na cava era na cakava na gonevuli me matata kina vei ira na ivakamacala nei qasenivuli? E rawa nira kerei qasenivuli me tukuna eso tale na itukutuku. Nodra kila eso tale na itukutuku era na kila vinaka kina na lesoni era vulica. Ena va tale ga qori noda kila na ibalebale ni Joni 1:1, ena vinakati meda raica tale na Kosipeli i Joni meda kila kina e levu na itukutuku me baleta na itutu i Jisu. Noda kila e levu tale na itukutuku ena vakarawarawataka na noda kila na ibalebale dina ni ka a cavuta o Joni.\nMe kena ivakaraitaki, dikeva mada na ka e qai kaya o Joni ena wase 1, tikina e 18: “E sega ni dua na tamata sa raica na Kalou [Kaukaua Duadua ga] ena dua na gauna.” Ia era raici Jisu na tamata ena gauna oya, ni a kaya o Joni: “A sa yaco me tamata ko koya na Vosa [Jisu], ka tiko vata kei keda, ia keitou a raica na nonai ukuuku.” (Joni 1:14, Ai Vola Tabu) E rawa vakacava me Kalou Kaukaua Duadua ga o Jisu? E kaya tale ga o Joni ni “tiko vata kei na Kalou” o koya na Vosa. Ia ena tiko vata vakacava e dua kei koya ga vakataki koya? Kena ikuri, me vaka e volai ena Joni 17:3, e vakaraitaka vakamatata o Jisu ni rau duidui o koya kei Tamana. E vakatokai Tamana me “Kalou dina duadua ga.” Sa qai tinia na nona Kosipeli o Joni ena nona kaya: “Era volai qo moni vakabauta kina ni o Jisu na Karisito na Luve ni Kalou.” (Joni 20:31) Dikeva ni sega ni vakatokai eke o Jisu me Kalou, ia me Luve ni Kalou. Na ikuri ni itukutuku qo ena Kosipeli i Joni e vakaraitaka na ibalebale dina ni Joni 1:1. E rawa ni tukuni ni “dua na kalou” o koya na Vosa, se o Jisu, baleta ni cecere tale ga na nona itutu, ia e sega ga ni tautauvata kei na Kalou Kaukaua Duadua ga.\nVAKADEITAKA NA NOMU ITUKUTUKU\nVakasamataka tale mada na ivakaraitaki ni qasenivuli kei na nona gonevuli. Kaya mada ke so e se sega ga ni cegu na lomadra, e dina ni sa vakamacalataka vei ira o qasenivuli eso tale na itukutuku. Na cava e rawa nira cakava? E rawa nira raica e dua tale na qasenivuli mera rogoca kina eso tale na ivakamacala me baleta na ulutaga vata ga oya. Ke vakadeitaka na ikarua ni qasenivuli na ka vata ga a tukuna na imatai ni qasenivuli, sa na rawa ni oti kina na nodra lomatarotaro e levu na gonevuli. Ke sega tale ga ni cegu na lomamu ena ka e vakaibalebaletaka na dauvola iVolatabu o Joni me baleta na veiwekani i Jisu kei na Kalou Kaukaua Duadua ga, e rawa ni o qara eso tale na itukutuku vua e dua tale na dauvola iVolatabu. Dikeva mada me kena ivakaraitaki na ka a vola o Maciu. A kaya o Jisu me baleta na ivakataotioti ni ituvaki kei vuravura: “E sega ni dua e kila na siga ya kei na kena aua, era sega ni kila na agilosi mai lomalagi, e sega ni kila na Luvena, e kila duadua ga o Tamana.” (Maciu 24:36) Eda kila vakacava mai na veivosa qo ni o Jisu e sega ni Kalou Kaukaua Duadua?\nE kaya o Jisu ni levu na ka e kila o Tamana mai vei Luvena. Ia ke Kalou Kaukaua Duadua o Jisu, ena kila tale ga na ka e kila o Tamana. Kena ibalebale, erau sega ni tautauvata o Luvena kei na Tamana. Ia era na kaya eso: ‘E rua na bula nei Jisu. E ke, e vosa tiko me vaka e dua na tamata.’ Ia ke vaka kina, vakacava na yalo tabu? Ke tiki ni letoluvakalou me vakataki koya na Tama, na cava a sega kina ni kaya o Jisu ni kila na yalo tabu na ka e kila o Tamana?\nNi o vulica tiko ga na iVolatabu, o na vulica e levu tale na tikinivolatabu me baleta na ulutaga qo. Era na tukuna kece ga na ka dina me baleti koya na Tamana, Luvena, kei na yalo tabu.—Same 90:2; Cakacaka 7:55; Kolosa 1:15.\n^ para. 3 Ke o via kila eso tale na ivakamacala me baleta na Joni 1:1, raica na Watchtower ni 1 Noveba, 2008, tabana e 24-25, tabaka na iVakadinadina i Jiova.\niMeli iMeli Na Dina me Baleta na Tamana, Luvena, kei na Yalo Tabu